title: Rozhodnutie Rady (SZBP) 2017/1562 zo 14. septembra 2017, ktorým sa mení rozhodnutie (SZBP) 2016/849 o reštriktívnych opatreniach voči Kórejskej ľudovodemokratickej republike

text:
               15.9.2017

               SK

               Úradný vestník Európskej únie

               L 237/86

         ROZHODNUTIE RADY (SZBP) 2017/1562
   zo 14. septembra 2017,
   ktorým sa mení rozhodnutie (SZBP) 2016/849 o reštriktívnych opatreniach voči Kórejskej ľudovodemokratickej republike
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 29,
   so zreteľom na rozhodnutie Rady (SZBP) 2016/849 z 27. mája 2016 o reštriktívnych opatreniach voči Kórejskej ľudovodemokratickej republike a o zrušení rozhodnutia 2013/183/SZBP (1),
   so zreteľom na návrh vysokého predstaviteľa Únie pre zahraničné veci a bezpečnostnú politiku,
   keďže:

               (1)

               Rada 27. mája 2016 prijala rozhodnutie (SZBP) 2016/849 o reštriktívnych opatreniach voči Kórejskej ľudovodemokratickej republike (ďalej len „KĽDR“).

               (2)

               Bezpečnostná rada Organizácie Spojených národov (ďalej len „BR OSN“) prijala 5. augusta 2017 rezolúciu č. 2371 (2017), v ktorej vyjadrila vážne znepokojenie nad testami balistických rakiet vykonanými KĽDR 3. a 28. júla 2017 a konštatovala, že všetky tieto aktivity prispievajú k vývoju nosičov jadrových zbraní KĽDR a zvyšujú napätie v regióne i mimo neho.

               (3)

               Rezolúcia BR OSN č. 2371 (2017) rozširuje zákaz dovozu určitého tovaru z KĽDR, obmedzenia finančných transakcií a obmedzenia lodí KĽDR.

               (4)

               Rezolúcia BR OSN č. 2371 (2017) tiež obmedzuje počet pracovných povolení, ktoré možno vydať štátnym príslušníkom KĽDR.

               (5)

               Na vykonanie určitých opatrení v tomto rozhodnutí je potrebná ďalšia činnosť Únie.

               (6)

               Rozhodnutie (SZBP) 2016/849 by sa preto malo zodpovedajúcim spôsobom zmeniť,

         PRIJALA TOTO ROZHODNUTIE:
   Článok 1
   Rozhodnutie (SZBP) 2016/849 sa mení takto:

               1.

               Článok 7 sa nahrádza takto:
               „Článok 7
               1.   Zakazuje sa obstarávanie uhlia, železa a železnej rudy z KĽDR štátnymi príslušníkmi členských štátov alebo prostredníctvom lodí plaviacich sa alebo lietadiel lietajúcich pod vlajkou členských štátov bez ohľadu na to, či tieto suroviny pochádzajú z územia KĽDR alebo nie.
               2.   Únia prijme potrebné opatrenia na určenie príslušných položiek, na ktoré sa má vzťahovať odsek 1.
               3.   Odsek 1 sa neuplatňuje na uhlie, pri ktorom obstarávajúci členský štát na základe dôveryhodných informácií potvrdí, že pochádza z územia mimo KĽDR a cez KĽDR bolo prepravené výlučne na vývoz z prístavu Rajin (Rason) za predpokladu, že uvedený členský štát to sankčnému výboru oznámi vopred a takéto transakcie sa netýkajú vytvárania príjmu pre programy KĽDR v jadrovej oblasti alebo v oblasti balistických riadených striel alebo pre iné činnosti zakázané podľa rezolúcií BR OSN č. 1718 (2006), č. 1874 (2009), č. 2087 (2013), č. 2094 (2013), č. 2270 (2016), č. 2321 (2016) alebo č. 2356 (2017) alebo podľa tohto rozhodnutia.
               4.   Zakazuje sa obstarávanie olova a olovenej rudy z KĽDR štátnymi príslušníkmi členských štátov alebo prostredníctvom lodí plaviacich sa alebo lietadiel lietajúcich pod vlajkou členských štátov bez ohľadu na to, či tieto suroviny pochádzajú z územia KĽDR alebo nie.
               5.   Únia prijme potrebné opatrenia na určenie príslušných položiek, na ktoré sa má vzťahovať odsek 4“

               2.

               Vkladá sa tento článok:
               „Článok 9a
               1.   Zakazuje sa obstarávanie morských plodov z KĽDR štátnymi príslušníkmi členských štátov alebo prostredníctvom lodí plaviacich sa alebo lietadiel lietajúcich pod vlajkou členských štátov bez ohľadu na to, či tieto suroviny pochádzajú z územia KĽDR alebo nie.
               2.   Únia prijme potrebné opatrenia na určenie príslušných položiek, na ktoré sa má vzťahovať odsek 1, ktoré zahŕňajú ryby, kôrovce, mäkkýše a iné vodné bezstavovce vo všetkých formách.“

               3.

               V článku 11 ods. 2 sa písmeno c) nahrádza takto:

                           „c)

                           otváranie nových spoločných podnikov alebo družstiev so subjektmi alebo fyzickými osobami z KĽDR, alebo rozširovanie existujúcich spoločných podnikov prostredníctvom dodatočných investícií, či už konajú alebo nekonajú v mene vlády KĽDR, pokiaľ takéto spoločné podniky alebo družstvá vopred na základe individuálneho posúdenia neschválil sankčný výbor;“

               4.

               V článku 13 sa bod 1 nahrádza takto:

                           „1.

                           Nerealizujú sa žiadne prevody ani zúčtovanie finančných prostriedkov z alebo do KĽDR s výnimkou transakcií, ktoré patria do rozsahu pôsobnosti bodu 3 a boli povolené v súlade s bodom 4.“

               5.

               Vkladá sa tento článok:
               „Článok 13a
               Členské štáty považujú spoločnosti vykonávajúce finančné služby porovnateľné s tými, ktoré poskytujú banky, za finančné inštitúcie na účely uplatňovania článkov 13, 14 a 24a.“

               6.

               V článku 16 sa ods. 6 nahrádza takto:
               „6.   Členské štáty prijmú potrebné opatrenia na zaistenie a zneškodnenie – napríklad zničením, znefunkčnením alebo znemožnením ich použitia, uskladnením alebo transferom do iného štátu, ako je štát pôvodu alebo štát určenia na účely zneškodnenia – položiek, ktorých dodávka, predaj, transfer alebo vývoz sú zakázané podľa rezolúcií BR OSN č. 1718 (2006), č. 1874 (2009), č. 2087 (2013), č. 2094 (2013), č. 2270 (2016), č. 2321 (2016) alebo č. 2371 (2017), a ktoré sa zistili pri inšpekciách, a to spôsobom, ktorý je v súlade s ich povinnosťami podľa platného medzinárodného práva.“

               7.

               V článku 18a sa vkladajú tieto odseky:
               „6.   Ak tak stanovil sankčný výbor vo svojom označení, členské štáty zakážu vstup určitého plavidla, označeného sankčným výborom, do svojich prístavov s výnimkou prípadu núdze alebo prípadu návratu do prístavu pôvodu, alebo pokiaľ sankčný výbor vopred nestanoví, že vstup do prístavu je potrebný na humanitárne účely alebo iné účely v súlade s cieľmi rezolúcií BR OSN č. 1718 (2006), č. 1874 (2009), č. 2087 (2013), č. 2094 (2013), č. 2270 (2016), č. 2321 (2016), č. 2356 (2017) alebo č. 2371 (2017).
               7.   Príloha VI obsahuje plavidlá uvedené v odseku 6 tohto článku označené sankčným výborom v súlade s bodom 6 rezolúcie BR OSN č. 2371 (2017).“

               8.

               V článku 22 sa odsek 1 nahrádza takto:
               „1.   Zakazuje sa registrovať plavidlá v KĽDR, získavať povolenie na to, aby plavidlo používalo vlajku KĽDR, vlastniť, prenajímať, prevádzkovať tieto plavidlá alebo poskytovať ich klasifikáciu, certifikáciu alebo pridružené služby, alebo poisťovať akékoľvek plavidlo plaviace sa pod vlajkou KĽDR, čo zahŕňa aj nájom takýchto plavidiel.“

               9.

               Vkladá sa tento článok:
               „Článok 26a
               1.   Členské štáty neprekročia v žiadny deň po 5. auguste 2017 celkový počet pracovných povolení pre štátnych príslušníkov KĽDR, ktorý sa poskytol v ich jurisdikciách a platných k 5. augustu 2017.
               2.   Odsek 1 sa neuplatňuje, ak sankčný výbor na základe individuálneho posúdenia vopred schváli, že zamestnanie ďalších štátnych príslušníkov KĽDR nad rámec počtu pracovných povolení poskytnutých v jurisdikcii daného členského štátu k 5. augustu 2017 je potrebné na poskytovanie humanitárnej pomoci, denuklearizáciu alebo na iný účel, ktorý je v súlade s cieľmi rezolúcií BR OSN č. 1718 (2006), č. 1874 (2009), č. 2087 (2013), č. 2094 (2013), č. 2270 (2016), č. 2321 (2016), č. 2356 (2017) alebo č. 2371 (2017).“

               10.

               V článku 33 sa odsek 1 nahrádza takto:
               „1.   Rada vykoná úpravy príloh I, IV a VI na základe rozhodnutí Bezpečnostnej rady OSN alebo sankčného výboru.“

               11.

               Príloha IV sa premenúva na:
               „Zoznam plavidiel podľa článku 18a ods. 5“.

               12.

               Dopĺňa sa táto príloha:„
                  PRÍLOHA VI
                  Zoznam plavidiel podľa článku 18a ods. 7
               “
         Článok 2
   Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.

      V Bruseli 14. septembra 2017

            Za Radu

            predseda

         A. ANVELT

      (1)  Ú. v. EÚ L 141, 28.5.2016, s. 79.


title: 2010/282/: Rozhodnutie Rady z  19. januára 2010 o existencii nadmerného deficitu v Rakúsku

text:
               21.5.2010

               SK

               Úradný vestník Európskej únie

               L 125/32

         ROZHODNUTIE RADY
   z 19. januára 2010
   o existencii nadmerného deficitu v Rakúsku
   (2010/282/EÚ)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 126 ods. 6 v spojení s článkom 126 ods. 13 a článkom 136,
   so zreteľom na návrh Komisie,
   so zreteľom na pripomienky Rakúska,
   keďže:

               (1)

               V súlade s článkom 126 ods. 1 Zmluvy o fungovaní Európskej únie sa členské štáty majú vyhýbať nadmernému deficitu verejných financií.

               (2)

               Pakt stability a rastu vychádza z cieľa zdravých verejných financií, ktoré sú prostriedkom na posilnenie podmienok na cenovú stabilitu a silný udržateľný rast smerujúci k vytváraniu pracovných miest.

               (3)

               V postupe pri nadmernom deficite podľa článku 126 Zmluvy o fungovaní Európskej únie, objasnenom v nariadení Rady (ES) č. 1467/97 zo 7. júla 1997 o urýchľovaní a objasňovaní vykonania postupu pri nadmernom schodku (1) (ktoré je súčasťou Paktu stability a rastu), sa ustanovuje povinnosť prijať rozhodnutie o existencii nadmerného deficitu. Nariadenie (ES) č. 1467/97 tiež obsahuje ustanovenia pre vykonávanie článku 104 Zmluvy o založení Európskeho spoločenstva, ktorý sa stal článkom 126 Zmluvy o fungovaní Európskej únie. V protokole o postupe pri nadmernom deficite pripojenom k Zmluve o fungovaní Európskej únie sa ustanovujú ďalšie ustanovenia týkajúce sa vykonávania postupu pri nadmernom deficite. V nariadení Rady (ES) č. 479/2009 (2) sa ustanovujú podrobné pravidlá a definície na uplatňovanie ustanovení uvedeného protokolu.

               (4)

               Cieľom reformy Paktu stability a rastu z roku 2005 bolo posilniť jeho účinnosť a hospodárske základy, ako aj zabezpečiť udržateľnosť verejných financií z dlhodobého hľadiska. Malo sa ňou zaistiť, aby sa vo všetkých krokoch v rámci postupu pri nadmernom deficite v plnej miere zohľadňovala najmä hospodárska a rozpočtová situácia. V tomto zmysle Pakt stability a rastu vytvára rámec na podporu vládnych politík zameraných na rýchle obnovenie zdravej rozpočtovej pozície so zreteľom na hospodársku situáciu.

               (5)

               V článku 104 ods. 5 Zmluvy o založení Európskeho spoločenstva, ktorý sa stal článkom 126 ods. 5 Zmluvy o fungovaní Európskej únie, sa od Komisie vyžadovalo, aby predložila Rade stanovisko, ak sa domnieva, že v členskom štáte existuje alebo by mohol vzniknúť nadmerný deficit. Komisia s prihliadnutím na svoju správu podľa článku 104 ods. 3 Zmluvy o založení Európskeho spoločenstva, ktorý sa stal článkom 126 ods. 3 Zmluvy o fungovaní Európskej únie, a so zreteľom na stanovisko Hospodárskeho a finančného výboru v súlade s článkom 104 ods. 4 Zmluvy o založení Európskeho spoločenstva, ktorý sa stal článkom 126 ods. 4 Zmluvy o fungovaní Európskej únie, dospela k záveru, že v Rakúsku existoval nadmerný deficit. Komisia preto 11. novembra 2009 predložila Rade takéto stanovisko týkajúce sa Rakúska (3).

               (6)

               V článku 126 ods. 6 Zmluvy o fungovaní Európskej únie sa ustanovuje, že Rada by mala zvážiť všetky pripomienky, ktoré si príslušný členský štát želá vyjadriť predtým, ako Rada po celkovom posúdení rozhodne o tom, či existuje nadmerný deficit. V prípade Rakúska toto celkové posúdenie viedlo k záverom uvedeným v tomto rozhodnutí.

               (7)

               Podľa údajov, ktoré oznámili rakúske orgány v októbri 2009, sa očakáva, že deficit verejných financií v Rakúsku v roku 2009 dosiahne 3,9 % HDP, takže zostane nad úrovňou referenčnej hodnoty 3 % HDP a nebude sa k nej približovať. Na základe predpovede útvarov Komisie z jesene 2009 sa plánované prekročenie referenčnej hodnoty stále považuje za výnimočné v zmysle zmluvy a Paktu stability a rastu. Deficit predovšetkým vyplynul z prudkého hospodárskeho poklesu v zmysle zmluvy a Paktu stability a rastu. Podľa predpovede útvarov Komisie z jesene 2009 sa očakáva, že reálny HDP v Rakúsku v roku 2009 prudko klesne na – 3,7 %. Recesia je odrazom náhleho zníženia v oblasti súkromných investícií a zahraničného obchodu v oblasti výrobného sektora orientovaného na vývoz, a to v dôsledku finančnej krízy a globálneho spomaľovania, a najmä oveľa nižších vyhliadok rastu u hlavných obchodných partnerov (eurozóna, stredná a východná Európa). Okrem toho plánované prekročenie referenčnej hodnoty sa nemôže považovať za dočasné. Podľa predpovede útvarov Komisie z jesene 2009, v ktorej sa zohľadňujú fiškálne opatrenia prijaté v tomto roku, sa deficit zvýši v roku 2010 na 5,5 % a v roku 2011 na 5,3 % HDP za predpokladu nezmenenej politiky. Kritérium pre deficit podľa ustanovení zmluvy preto nie je splnené.

               (8)

               Podľa údajov, ktoré oznámili rakúske orgány v októbri 2009, bol hrubý dlh verejných financií od roku 2008 nad referenčnou hodnotou 60 % HDP a plánuje sa, že v roku 2009 zostane na úrovni 68,2 % HDP. V predpovedi útvarov Komisie z jesene 2009 sa predpokladá, že pomer dlhu bude rásť ďalej až do výšky 73,9 % v roku 2010 a 77 % HDP v roku 2011. Pomer dlhu nemožno považovať za dostatočne sa znižujúci a približujúci sa k referenčnej hodnote uspokojivým tempom v zmysle zmluvy a Paktu stability a rastu. Kritérium pre dlh podľa ustanovení zmluvy preto nie je splnené.

               (9)

               Podľa článku 2 ods. 4 nariadenia (ES) č. 1467/97 môžu byť v krokoch vedúcich k rozhodnutiu Rady o existencii nadmerného deficitu podľa článku 126 ods. 6 Zmluvy o fungovaní Európskej únie zohľadnené relevantné faktory len vtedy, ak je v plnom rozsahu splnená dvojitá podmienka, že deficit zostane na úrovni blízko referenčnej hodnoty a že jeho prekročenie nad referenčnú hodnotu je dočasné. V prípade Rakúska táto dvojitá podmienka nie je splnená. Preto sa v jednotlivých krokoch vedúcich k tomuto rozhodnutiu relevantné faktory nezohľadňujú,

         PRIJALA TOTO ROZHODNUTIE:
   Článok 1
   Z celkového posúdenia vyplýva, že v Rakúsku existuje nadmerný deficit.
   Článok 2
   Toto rozhodnutie je určené Rakúskej republike.

      V Bruseli 19. januára 2010

            Za Radu

            predsedníčka

         E. SALGADO

      (1)  Ú. v. ES L 209, 2.8.1997, s. 6.

      (2)  Ú. v. EÚ L 145, 10.6.2009, s. 1.

      (3)  Všetky dokumenty týkajúce sa postupu pri nadmernom deficite v prípade Rakúska sa nachádzajú na tejto internetovej stránke: http://ec.europa.eu/economy_finance/netstartsearch/pdfsearch/pdf.cfm?mode = _m2


title: 2006/281/ES,Euratom: Rozhodnutie zástupcov vlád členských štátov zo  6. apríla 2006 , ktorým sa vymenúvajú sudcovia a generálni advokáti Súdneho dvora Európskych spoločenstiev

text:
               13.4.2006

               SK

               Úradný vestník Európskej únie

               L 104/39

      ROZHODNUTIE ZÁSTUPCOV VLÁD ČLENSKÝCH ŠTÁTOV

   zo 6. apríla 2006,
   ktorým sa vymenúvajú sudcovia a generálni advokáti Súdneho dvora Európskych spoločenstiev
   (2006/281/ES, Euratom)
   ZÁSTUPCOVIA VLÁD ČLENSKÝCH ŠTÁTOV EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva, a najmä na jej článok 223,
   so zreteľom na Zmluvu o založení Európskeho spoločenstva pre atómovú energiu, a najmä na jej článok 139,
   keďže:

               (1)

               Funkčné obdobie uplynie 6. októbra 2006 týmto sudcom Súdneho dvora Európskych spoločenstiev: Peter JANN, Christiaan TIMMERMANS, Konrad SCHIEMANN, Jiří MALENOVSKÝ, Jean-Pierre PUISSOCHET, Ninon COLNERICOVÁ, Stig VON BAHR, Antonio TIZZANO, José Narciso DA CUNHA RODRIGUES, Pranas KŪRIS, George ARESTIS, Anthony BORG BARTHET a Egils LEVITS a týmto generálnym advokátom Súdneho dvora Európskych spoločenstiev: Christine STIX-HACKLOVÁ, Philippe LÉGER, Leendert GEELHOED a Paolo MENGOZZI.

               (2)

               Je potrebné pristúpiť k čiastočnej obmene Súdneho dvora Európskych spoločenstiev na obdobie od 7. októbra 2006 do 6. októbra 2012. Avšak z dôvodu nepredloženia návrhu sa bude môcť vymenovanie jedného sudcu uskutočniť až neskôr,

         ROZHODLI TAKTO:
   Článok 1
   1.   Na obdobie od 7. októbra 2006 do 6. októbra 2012 sa za sudcov Súdneho dvora Európskych spoločenstiev vymenúvajú:

               George ARESTIS

               Jean-Claude BONICHOT

               Anthony BORG BARTHET

               José Narciso DA CUNHA RODRIGUES

               Peter JANN

               Pranas KŪRIS

               Egils LEVITS

               Pernilla LINDHOVÁ

               Jiří MALENOVSKÝ

               Christiaan TIMMERMANS

               Antonio TIZZANO

               Konrad SCHIEMANN

         2.   Na obdobie od 7. októbra 2006 do 6. októbra 2012 sa za generálnych advokátov Súdneho dvora Európskych spoločenstiev vymenúvajú:

               Yves BOT

               Ján MAZÁK

               Paolo MENGOZZI

               Verica TRSTENJAKOVÁ

         Článok 2
   Toto rozhodnutie sa uverejní v Úradnom vestníku Európskej únie.

      V Bruseli 6. apríla 2006

            predseda

         G. WOSCHNAGG


title: Rozhodnutie Rady (EÚ) 2015/1289 z 13. júla 2015 o uložení pokuty Španielsku za manipuláciu s údajmi o deficite v autonómnej oblasti Valencia

text:
               28.7.2015

               SK

               Úradný vestník Európskej únie

               L 198/19

         ROZHODNUTIE RADY (EÚ) 2015/1289
   z 13. júla 2015
   o uložení pokuty Španielsku za manipuláciu s údajmi o deficite v autonómnej oblasti Valencia
   RADA EURÓPSKEJ ÚNIE,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 1173/2011 zo 16. novembra 2011 o účinnom presadzovaní rozpočtového dohľadu v eurozóne (1), a najmä na jeho článok 8 ods. 1,
   so zreteľom na delegované rozhodnutie Komisie 2012/678/EÚ z 29. júna 2012 o vyšetrovaní a pokutách v súvislosti s manipulovaním štatistík, ako je uvedené v nariadení (EÚ) č. 1173/2011 (2),
   so zreteľom na správu Komisie o vyšetrovaní manipulácie so štatistikami v Španielsku podľa nariadenia (EÚ) č. 1173/2011 prijatú 7. mája 2015,
   so zreteľom na odporúčanie Európskej komisie,
   keďže:

               (1)

               Podľa článku 126 ods. 1 Zmluvy o fungovaní Európskej únie (ZFEÚ) sa členské štáty musia vyhýbať nadmernému deficitu verejných financií. Údaje o deficite verejných financií a verejnom dlhu relevantné pre uplatňovanie článkov 121 a 126 ZFEÚ alebo Protokolu č. 12 o postupe pri nadmernom deficite, ktorý tvorí prílohu k zmluvám, sú dôležitým podkladom na koordináciu hospodárskych politík v Únii.

               (2)

               S cieľom posilniť presadzovanie rozpočtového dohľadu v eurozóne a zamedziť skresľovaniu údajov o deficite verejných financií a verejnom dlhu, či už ide o zámer, alebo hrubú nedbalosť, Rada môže na odporúčanie Komisie rozhodnúť o uložení pokuty zodpovednému členskému štátu.

               (3)

               Komisia 11. júla 2014 otvorila vyšetrovanie manipulácie so štatistikami v Španielsku podľa nariadenia (EÚ) č. 1173/2011. V súlade s delegovaným rozhodnutím Komisie 2012/678/EÚ boli Španielsku 19. februára 2015 zaslané predbežné zistenia vyšetrovania na pripomienkovanie. Španielsko predložilo načas písomné pripomienky k predbežným zisteniam.

               (4)

               Komisia 7. mája 2015 prijala správu o vyšetrovaní manipulácie so štatistikami v Španielsku podľa nariadenia (EÚ) č. 1173/2011, v ktorej zohľadnila pripomienky Španielska.

               (5)

               Komisia vo svojej správe dospela k záveru, že jeden z útvarov španielskej verejnej správy, a to Regionálny audítorský úrad autonómnej oblasti Valencia, sa dopustil hrubej nedbalosti, keď nezaznamenal výdavky na zdravotníctvo a nedodržal akruálny princíp v národných účtoch, čo viedlo k tomu, že Komisii (Eurostatu) boli v marci 2012 oznámené chybné údaje o deficite verejných financií Španielska. Na základe zistení Komisie je opodstatnené konštatovať, že v marci 2012, keď Španielsko poskytlo Eurostatu chybné údaje, došlo ku skresleniu údajov o deficite z dôvodu hrubej nedbalosti. Tieto prvky odôvodňujú uloženie pokuty.

               (6)

               Výška pokuty by nemala prekročiť 0,2 % hrubého domáceho produktu Španielska za rok 2014.

               (7)

               Referenčná výška pokuty by sa mala rovnať 5 % vplyvu skreslenia deficitu verejných financií Španielska za príslušné roky, na ktoré sa vzťahuje oznámenie v rámci postupu pri nadmernom deficite. Revízia výdavkov, ktoré oznámilo Španielsko v rámci postupu pri nadmernom deficite v apríli 2012, predstavovala 1,893 miliardy EUR. Referenčná suma by sa teda mala stanoviť na 94,65 milióna EUR.

               (8)

               So zreteľom na kritériá stanovené v článku 14 ods. 3 písm. a) delegovaného rozhodnutia Komisie 2012/678/EÚ Komisia vo svojej správe dospela k záveru, že vzhľadom na obmedzený vplyv na celkový deficit Španielska skreslenie údajov nemalo zásadný vplyv na fungovanie posilneného hospodárskeho riadenia Únie. Okrem toho sa dospelo k záveru, že správne informácie boli oznámené len krátko po tom, čo v apríli 2012 boli uverejnené tie chybné, čo umožnilo revidovať údaje o španielskom deficite ešte v priebehu toho istého roku. Tieto prvky odôvodňujú zníženie pokuty.

               (9)

               So zreteľom na kritériá stanovené v článku 14 ods. 3 písm. b) delegovaného rozhodnutia Komisie 2012/678/EÚ Komisia vo svojej správe dospela k záveru, že skreslenie bolo spôsobené hrubou nedbalosťou. V tejto súvislosti by sa výška pokuty nemala nijako upravovať.

               (10)

               So zreteľom na kritériá stanovené v článku 14 ods. 3 písm. c) delegovaného rozhodnutia Komisie 2012/678/EÚ Komisia vo svojej správe dospela k záveru, že za skreslenie údajov je v podstate zodpovedný len jeden zo subjektov španielskej verejnej správy. Tieto prvky odôvodňujú zníženie pokuty.

               (11)

               So zreteľom na kritériá stanovené v článku 14 ods. 3 písm. d) delegovaného rozhodnutia Komisie 2012/678/EÚ Komisia vo svojej správe dospela k záveru, že pokuta sa môže vzťahovať na tie skutky členského štátu, ku ktorým došlo od 13. decembra 2011, keď nadobudlo účinnosť nariadenie (EÚ) č. 1173/2011, až do začiatku vyšetrovania, a to 11. júla 2014. Zároveň dospela k záveru, že nesprávne vykázané údaje o deficite boli opravené v súvislosti s revíziou oznámenia v rámci postupu pri nadmernom deficite z októbra 2012. V tejto súvislosti by sa vzhľadom na dĺžku obdobia, keď boli údaje skreslené, výška pokuty nemala nijako upravovať.

               (12)

               So zreteľom na kritériá stanovené v článku 14 ods. 3 písm. e) delegovaného rozhodnutia Komisie 2012/678/EÚ Komisia vo svojej správe dospela k záveru, že španielske štatistické orgány a všetky dotknuté subjekty preukázali pri vyšetrovaní vysokú mieru spolupráce. Tieto prvky odôvodňujú zníženie pokuty.

               (13)

               Vzhľadom na tieto okolnosti by sa pokuta pre Španielsko mala stanoviť na 18,93 milióna EUR,

         PRIJALA TOTO ROZHODNUTIE:
   Článok 1
   Španielsku sa ukladá pokuta vo výške 18,93 milióna EUR pre skreslenie údajov o deficite verejných financií spôsobené hrubou nedbalosťou, ako sa uvádza v správe Európskej komisie z vyšetrovania manipulácie so štatistikami v Španielsku podľa nariadenia (EÚ) č. 1173/2011.
   Článok 2
   Toto rozhodnutie je určené Španielskemu kráľovstvu.

      V Bruseli 13. júla 2015

            Za Radu

            predseda

         F. ETGEN

      (1)  Ú. v. EÚ L 306, 23.11.2011, s. 1.

      (2)  Ú. v. EÚ L 306, 6.11.2012, s. 21.


title: Rozhodnutie zástupcov vlád členských štátov (EÚ, Euratom) 2017/620 z 29. marca 2017 o vymenovaní sudcu Všeobecného súdu

text:
               1.4.2017

               SK

               Úradný vestník Európskej únie

               L 89/9

         ROZHODNUTIE ZÁSTUPCOV VLÁD ČLENSKÝCH ŠTÁTOV (EÚ, Euratom) 2017/620
   z 29. marca 2017
   o vymenovaní sudcu Všeobecného súdu
   ZÁSTUPCOVIA VLÁD ČLENSKÝCH ŠTÁTOV EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 19,
   so zreteľom na Zmluvu o fungovaní Európskej únie, a najmä na jej články 254 a 255,
   so zreteľom na Zmluvu o založení Európskeho spoločenstva pre atómovú energiu, a najmä na jej článok 106a ods. 1,
   keďže:

               (1)

               V článku 48 Protokolu č. 3 o štatúte Súdneho dvora Európskej únie, zmeneného nariadením Európskeho parlamentu a Rady (EÚ, Euratom) 2015/2422 (1), sa uvádza, že Všeobecný súd sa od 1. septembra 2016 skladá zo 47 sudcov. V článku 2 písm. b) uvedeného nariadenia sa stanovuje dĺžka funkčného obdobia siedmich ďalších sudcov tak, aby skončenie tohto funkčného obdobia zodpovedalo čiastočným obmenám Všeobecného súdu, ktoré sa uskutočnia 1. septembra 2019 a 1. septembra 2022.

               (2)

               V tejto súvislosti sa za ďalšieho sudcu Všeobecného súdu navrhuje vymenovať pán Colm MAC EOCHAIDH.

               (3)

               Výbor zriadený článkom 255 Zmluvy o fungovaní Európskej únie vydal stanovisko k vhodnosti pána Colma MACA EOCHAIDHA na výkon funkcie sudcu Všeobecného súdu.

               (4)

               Pán Colm MAC EOCHAIDH by sa mal vymenovať za sudcu Všeobecného súdu na obdobie od nadobudnutia účinnosti tohto rozhodnutia do 31. augusta 2019,

         PRIJALI TOTO ROZHODNUTIE:
   Článok 1
   Pán Colm MAC EOCHAIDH sa vymenúva za sudcu Všeobecného súdu na obdobie od nadobudnutia účinnosti tohto rozhodnutia do 31. augusta 2019.
   Článok 2
   Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.

      V Bruseli 29. marca 2017

            predsedníčka

         M. BONNICI

      (1)  Nariadenie Európskeho parlamentu a Rady (EÚ, Euratom) 2015/2422 zo 16. decembra 2015, ktorým sa mení Protokol č. 3 o štatúte Súdneho dvora Európskej únie (Ú. v. EÚ L 341, 24.12.2015, s. 14).


title: Rozhodnutie Rady (EÚ) 2016/946 z 9. júna 2016 o zavedení dočasných opatrení v oblasti medzinárodnej ochrany v prospech Švédska v súlade s článkom 9 rozhodnutia (EÚ) 2015/1523 a článkom 9 rozhodnutia (EÚ) 2015/1601 o zavedení dočasných opatrení v oblasti medzinárodnej ochrany v prospech Talianska a Grécka

text:
               15.6.2016

               SK

               Úradný vestník Európskej únie

               L 157/23

         ROZHODNUTIE RADY (EÚ) 2016/946
   z 9. júna 2016
   o zavedení dočasných opatrení v oblasti medzinárodnej ochrany v prospech Švédska v súlade s článkom 9 rozhodnutia (EÚ) 2015/1523 a článkom 9 rozhodnutia (EÚ) 2015/1601 o zavedení dočasných opatrení v oblasti medzinárodnej ochrany v prospech Talianska a Grécka
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 78 ods. 3,
   so zreteľom na návrh Európskej komisie,
   so zreteľom na stanovisko Európskeho parlamentu (1),
   keďže:

               (1)

               Podľa článku 78 ods. 3 Zmluvy o fungovaní Európskej únie (ďalej len „ZFEÚ“), ak sa jeden alebo viac členských štátov ocitne v núdzovej situácii v dôsledku náhleho prílevu štátnych príslušníkov tretích krajín, môže Rada na návrh Komisie a po porade s Európskym parlamentom prijať dočasné opatrenia v prospech dotknutého členského štátu, respektíve dotknutých členských štátov.

               (2)

               Podľa článku 80 ZFEÚ sa politiky Únie v oblasti hraničných kontrol, azylu a prisťahovalectva a ich vykonávanie majú spravovať zásadou solidarity a spravodlivého rozdelenia zodpovednosti medzi členskými štátmi a právne akty Únie prijaté v tejto oblasti majú obsahovať vhodné opatrenia na uplatnenie tejto zásady.

               (3)

               Na základe článku 78 ods. 3 ZFEÚ Rada prijala dve rozhodnutia o zavedení dočasných opatrení v oblasti medzinárodnej ochrany v prospech Talianska a Grécka. Podľa rozhodnutia Rady (EÚ) 2015/1523 (2) má byť 40 000 žiadateľov o medzinárodnú ochranu premiestnených z Talianska a Grécka do iných členských štátov. Podľa rozhodnutia Rady (EÚ) 2015/1601 (3) má byť 120 000 žiadateľov o medzinárodnú ochranu premiestnených z Talianska a Grécka do iných členských štátov.

               (4)

               V článku 9 rozhodnutia (EÚ) 2015/1523 a článku 9 rozhodnutia (EÚ) 2015/1601 sa stanovuje, že v prípade núdzovej situácie v dôsledku náhleho prílevu štátnych príslušníkov tretích krajín do členského štátu môže Rada podľa článku 78 ods. 3 ZFEÚ na návrh Komisie a po porade s Európskym parlamentom prijať dočasné opatrenia v prospech dotknutého členského štátu. Takéto opatrenia môžu podľa potreby zahŕňať pozastavenie účasti uvedeného členského štátu na premiestňovaní v zmysle uvedených rozhodnutí, ako aj možné kompenzačné opatrenia pre Taliansko a Grécko.

               (5)

               Švédsko čelí núdzovej situácii v dôsledku náhleho prílevu štátnych príslušníkov tretích krajín na jeho územie, spôsobeného výraznými zmenami migračných tokov. Švédsko 8. decembra 2015 formálne požiadalo o pozastavenie plnenia svojich povinností vyplývajúcich z rozhodnutí (EÚ) 2015/1523 a (EÚ) 2015/1601.

               (6)

               Značné zvýšenie počtu neregulárnych prekročení hraníc do Únie a sekundárnych pohybov v celej Únii viedlo k prudkému nárastu počtu žiadateľov o medzinárodnú ochranu vo Švédsku, najmä zo strany osôb, ktoré vstúpili do Únie cez Taliansko a Grécko.

               (7)

               Údaje Eurostatu potvrdzujú prudký nárast počtu žiadateľov o medzinárodnú ochranu vo Švédsku. Počet žiadateľov o medzinárodnú ochranu sa zvýšil o viac ako 60 %, a to zo 68 245 žiadateľov v období od 1. januára do 31. októbra 2014 na 112 040 žiadateľov v období od 1. januára do 31. októbra 2015.

               (8)

               Mesačný počet žiadateľov o medzinárodnú ochranu dosiahol v poslednom období ešte vyššiu úroveň: počet žiadateľov sa medzi augustom (11 735) a septembrom (24 261) zdvojnásobil a v októbri 2015 dosiahol 39 055 (nárast o 61 % od septembra).

               (9)

               Švédsko malo zďaleka najvyšší počet žiadostí o medzinárodnú ochranu na obyvateľa v Únii v roku 2015 s 11 503 žiadateľmi na milión obyvateľov.

               (10)

               Švédsko takisto čelí ťažkej situácii vzhľadom na nedávny výrazný nárast počtu maloletých bez sprievodu – každý štvrtý žiadateľ tvrdí, že je maloletým bez sprievodu.

               (11)

               Súčasná situácia vytvára na švédsky azylový a migračný systém veľmi výrazný tlak a má závažné praktické dôsledky priamo na mieste, pokiaľ ide o podmienky prijímania a kapacitu azylového a migračného systému vybavovať žiadosti. S cieľom pomôcť zmierniť tento výrazný tlak, ktorému Švédsko čelí, by sa plnenie povinností Švédska ako členského štátu premiestnenia, pokiaľ ide o povinnosti vyplývajúce z rozhodnutí (EÚ) 2015/1523 a (EÚ) 2015/1601, malo pozastaviť na jeden rok.

               (12)

               Pozastavenie plnenia povinností Švédska by malo byť podľa potreby doplnené operačnými podpornými opatreniami koordinovanými Európskym podporným úradom pre azyl (EASO) a inými príslušnými agentúrami.

               (13)

               Švédsko by malo Rade a Komisii predložiť plán stanovujúci opatrenia, ktoré prijme s cieľom zabezpečiť účinnosť svojho azylového a migračného systému a pokračovať v plnení svojich povinností podľa rozhodnutí (EÚ) 2015/1523 a (EÚ) 2015/1601, hneď ako pozastavenie jeho povinností stratí platnosť.

               (14)

               Keďže ciele tohto rozhodnutia nie je možné uspokojivo dosiahnuť na úrovni samotných členských štátov, ale z dôvodov rozsahu a dôsledkov opatrenia ich možno lepšie dosiahnuť na úrovni Únie, môže Únia prijať opatrenia v súlade so zásadou subsidiarity podľa článku 5 Zmluvy o Európskej únii (Zmluva o EÚ). V súlade so zásadou proporcionality podľa uvedeného článku toto rozhodnutie neprekračuje rámec nevyhnutný na dosiahnutie týchto cieľov.

               (15)

               Toto rozhodnutie rešpektuje základné práva a dodržiava zásady uznané Chartou základných práv Európskej únie.

               (16)

               V súlade s článkami 1 a 2 Protokolu č. 21 o postavení Spojeného kráľovstva a Írska s ohľadom na priestor slobody, bezpečnosti a spravodlivosti, ktorý je pripojený k Zmluve o EÚ a ZFEÚ, a bez toho, aby bol dotknutý článok 4 uvedeného protokolu, sa tieto členské štáty nezúčastňujú na prijatí tohto rozhodnutia, nie sú ním viazané ani nepodliehajú jeho uplatňovaniu.

               (17)

               V súlade s článkami 1 a 2 Protokolu č. 22 o postavení Dánska, ktorý je pripojený k Zmluve o EÚ a ZFEÚ, sa Dánsko nezúčastňuje na prijatí tohto rozhodnutia, nie je ním viazané ani nepodlieha jeho uplatňovaniu.

               (18)

               Vzhľadom na naliehavosť situácie by toto rozhodnutie malo nadobudnúť účinnosť dňom nasledujúcim po jeho uverejnení v Úradnom vestníku Európskej únie,

         PRIJALA TOTO ROZHODNUTIE:
   Článok 1
   Predmet úpravy
   Týmto rozhodnutím sa zavádzajú dočasné opatrenia v oblasti medzinárodnej ochrany v prospech Švédska s cieľom podporiť ho pri lepšom zvládaní núdzovej situácie v dôsledku náhleho prílevu štátnych príslušníkov tretích krajín.
   Článok 2
   Pozastavenie plnenia povinností vyplývajúcich z rozhodnutí (EÚ) 2015/1523 a (EÚ) 2015/1601
   Plnenie povinností Švédska ako členského štátu premiestnenia, pokiaľ ide o povinnosti vyplývajúce z rozhodnutia (EÚ) 2015/1523 a rozhodnutia (EÚ) 2015/1601, sa pozastavuje do 16. júna 2017.
   Článok 3
   Operačná podpora pre Švédsko
   S cieľom umožniť Švédsku lepšie zvládať výnimočný tlak na jeho azylové a migračné systémy sa Švédsku poskytuje podľa potreby operačná podpora prostredníctvom príslušných činností koordinovaných úradom EASO a aj inými príslušnými agentúrami.
   Článok 4
   Doplňujúce opatrenia, ktoré má prijať Švédsko
   Do 16. júla 2016 Švédsko predloží Rade a Komisii plán stanovujúci opatrenia, ktoré prijme s cieľom zabezpečiť účinnosť svojho azylového a migračného systému a pokračovať v plnení svojich povinností podľa rozhodnutí (EÚ) 2015/1523 a (EÚ) 2015/1601, hneď ako pozastavenie uvedené v článku 2 stratí platnosť.
   Článok 5
   Nadobudnutie účinnosti
   Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.

      V Luxemburgu 9. júna 2016

            Za Radu

            predseda

         G.A. VAN DER STEUR

      (1)  Stanovisko z 26. mája 2016 (zatiaľ neuverejnené v úradnom vestníku).

      (2)  Rozhodnutie Rady (EÚ) 2015/1523 zo 14. septembra 2015 o zavedení dočasných opatrení v oblasti medzinárodnej ochrany v prospech Talianska a Grécka (Ú. v. EÚ L 239, 15.9.2015, s. 146).

      (3)  Rozhodnutie Rady (EÚ) 2015/1601 z 22. septembra 2015 o zavedení dočasných opatrení v oblasti medzinárodnej ochrany v prospech Talianska a Grécka (Ú. v. EÚ L 248, 24.9.2015, s. 80).


title: 2014/494/EÚ: Rozhodnutie Rady zo 16. júna 2014 o podpise v mene Európskej únie a o predbežnom vykonávaní Dohody o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Gruzínskom na strane druhej

text:
               30.8.2014

               SK

               Úradný vestník Európskej únie

               L 261/1

         ROZHODNUTIE RADY
   zo 16. júna 2014
   o podpise v mene Európskej únie a o predbežnom vykonávaní Dohody o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Gruzínskom na strane druhej
   (2014/494/EÚ)
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 37 a článok 31 ods. 1 v spojení s článkom 218 ods. 5 a článkom 218 ods. 8 druhým pododsekom Zmluvy o fungovaní Európskej únie,
   so zreteľom na Zmluvu o fungovaní Európskej únie, a najmä na jej článok 217 v spojení s jej článkom 218 ods. 5 a článkom 218 ods. 8 druhým pododsekom, ako aj s jej článkom 218 ods. 7,
   so zreteľom na návrh Európskej komisie,
   keďže:

               (1)

               Rada 10. mája 2010 poverila Komisiu začatím rokovaní s Gruzínskom o uzavretí novej dohody medzi Úniou a Gruzínskom s cieľom nahradiť dohodu o partnerstve a spolupráci (1).

               (2)

               S prihliadnutím na blízke historické vzťahy a prehlbujúce sa väzby medzi zmluvnými stranami, ako aj na ich želanie posilniť a rozšíriť svoje vzťahy ambicióznym a inovačným spôsobom boli rokovania o dohode o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Gruzínskom na strane druhej (ďalej lej „dohoda“) úspešne zavŕšené parafovaním dohody 29. novembra 2013.

               (3)

               Dohoda by sa mala podpísať v mene Únie a čiastočne predbežne vykonávať v súlade s článkom 431 dohody pred nadobudnutím jej platnosti až do ukončenia postupov potrebných na jej uzavretie.

               (4)

               Predbežné vykonávanie častí tejto dohody nemá vplyv na rozdelenie právomocí medzi Úniou a jej členskými štátmi v súlade so zmluvami.

               (5)

               Podľa článku 218 ods. 7 Zmluvy o fungovaní Európskej únie je vhodné, aby Rada poverila Komisiu schválením úprav dohody, ktoré má prijať Asociačný výbor v zložení pre obchod podľa článku 408 ods. 4 dohody v zmysle návrhu Podvýboru pre zemepisné označenia podľa článku 179 dohody.

               (6)

               Je vhodné stanoviť príslušné postupy na ochranu zemepisných označení, ktorým sa poskytuje ochrana podľa dohody.

               (7)

               Dohoda by sa nemala vykladať tak, že udeľuje práva alebo ukladá povinnosti, na ktoré sa možno priamo odvolávať pred súdmi alebo tribunálmi v Únii alebo v členských štátoch,

         PRIJALA TOTO ROZHODNUTIE:
   Článok 1
   1.   Týmto sa v mene Únie schvaľuje podpis Dohody o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Gruzínskom na strane druhej s výhradou uzavretia uvedenej dohody.
   2.   Text dohody je pripojený k tomuto rozhodnutiu.
   Článok 2
   Predseda Rady sa týmto poveruje určiť osobu alebo osoby splnomocnené podpísať dohodu v mene Únie.
   Článok 3
   1.   V súlade s článkom 431 dohody a pod podmienkou zaslania oznámení stanovených v uvedenom článku sa medzi Úniou a Gruzínskom do nadobudnutia platnosti dohody a len do rozsahu, v akom sa týkajú záležitostí patriacich do právomocí Únie vrátane záležitostí, ktoré patria do právomoci Únie vymedzovať a vykonávať spoločnú zahraničnú a bezpečnostnú politiku, predbežne vykonávajú tieto časti dohody:

               a)

               hlava I,

               b)

               hlava II: články 3 a 4 a články 7 až 9,

               c)

               hlava III: články 13 a 16,

               d)

               hlava IV (okrem článku 151, pokiaľ sa týka oblasti trestnoprávneho presadzovania práv duševného vlastníctva, a okrem článku 223 a 224, pokiaľ sa týkajú správnych konaní, ako aj preskúmania a odvolania sa na úrovni členských štátov),

               e)

               hlava V: články 285 a 291,

               f)

               hlava VI: kapitola 1 (okrem článku 293 písm. a) a e), článku 294 ods. 2 písm. a) a b)), kapitola 2 (okrem článku 298 písm. k)), kapitola 3 (okrem článku 302 ods.1), kapitoly 7 a 10 (okrem článku 333 písm. i)), kapitola 11 (okrem článku 338 písm. b) a článku 339), kapitoly 13, 20 a 23, ako aj články 312, 319, 327, 354 a 357,

               g)

               hlava VII,

               h)

               hlava VIII (okrem článku 423 ods. 1 v rozsahu v akom sú ustanovenia uvedenej hlavy nevyhnutné na účely zabezpečenia predbežného vykonávania dohody ako je vymedzené v tomto odseku),

               i)

               prílohy II až XXXI, a príloha XXXIV, ako aj protokoly I až IV.

         2.   Dátum začatia predbežného vykonávania dohody uverejní Generálny sekretariát Rady v Úradnom vestníku Európskej únie.
   Článok 4
   Na účely článku 179 dohody zmeny dohody prostredníctvom rozhodnutí Podvýboru pre zemepisné označenia schvaľuje v mene Únie Komisia. Ak sa zainteresovaným stranám nepodarí dosiahnuť dohodu v nadväznosti na námietky v súvislosti so zemepisným označením, Komisia prijme pozíciu na základe postupu stanoveného v článku 57 ods. 2 nariadenia Európskeho parlamentu a Rady (EÚ) č. 1151/2012 (2).
   Článok 5
   1.   Názov chránený podľa hlavy IV kapitoly 9 pododdielu 3 „Zemepisné označenia“ dohody môže použiť každý prevádzkovateľ uvádzajúci na trh poľnohospodárske výrobky, potraviny, vína, aromatizované vína alebo liehoviny v súlade s príslušnou špecifikáciou.
   2.   V súlade s článkom 175 dohody členské štáty a inštitúcie Únie presadzujú ochranu stanovenú v hlave IV článkoch 170 až 174 dohody okrem iného aj na žiadosť zainteresovanej strany.
   Článok 6
   Táto dohoda by sa nemala vykladať tak, že udeľuje práva alebo ukladá povinnosti, na ktoré sa možno priamo odvolávať pred súdmi a tribunálmi v Únii alebo v členských štátoch.
   Článok 7
   Toto rozhodnutie nadobúda účinnosť dňom nasledujúcim po jeho prijatí.

      V Luxemburgu 16. júna 2014

            Za Radu

            predseda

         G. KARASMANIS

      (1)  Dohoda o partnerstve a spolupráci medzi Európskymi spoločenstvami a ich členskými štátmi na jednej strane a Gruzínskom na strane druhej (Ú. v. ES L 205, 4.8.1999, s. 3).

      (2)  Nariadenie Európskeho parlamentu a Rady (EÚ) č. 1151/2012 z 21. novembra 2012 o systémoch kvality pre poľnohospodárske výrobky a potraviny (Ú. v. EÚ L 343, 14.12.2012, s. 1).


title: Rozhodnutie Komisie zo 17. decembra 2009 , ktorým sa schvaľuje národný program kontroly a monitorovania podmienok pri preprave živého hovädzieho dobytka vyvážaného z Únie cez prístav Burgas predložený Bulharskom a finančný príspevok Únie na rok 2010 [oznámené pod číslom K(2009) 10004]

text:
               18.12.2009

               SK

               Úradný vestník Európskej únie

               L 336/52

      ROZHODNUTIE KOMISIE

   zo 17. decembra 2009,
   ktorým sa schvaľuje národný program kontroly a monitorovania podmienok pri preprave živého hovädzieho dobytka vyvážaného z Únie cez prístav Burgas predložený Bulharskom a finančný príspevok Únie na rok 2010
   [oznámené pod číslom K(2009) 10004]
   (Iba bulharské znenie je autentické)
   (2009/979/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na rozhodnutie Rady 2009/470/ES z 25. mája 2009 o výdavkoch na veterinárnom úseku (1), a najmä na jeho článok 37,
   so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (2) (ďalej len „nariadenie o rozpočtových pravidlách“), a najmä na jeho článok 75,
   so zreteľom na nariadenie Komisie (ES, Euratom) č. 2342/2002 z 23. decembra 2002, ktorým sa ustanovujú podrobné pravidlá na vykonávanie nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (3) (ďalej len „vykonávacie pravidlá“), a najmä na jeho článok 90,
   keďže:

               (1)

               V rozhodnutí 2009/470/ES sa stanovujú postupy, ktorými sa riadi finančný príspevok Spoločenstva na výdavky na veterinárnom úseku.

               (2)

               V článku 37 ods. 1 rozhodnutia 2009/470/ES sa predovšetkým stanovuje, že členský štát môže na prechodné obdobie získať finančnú pomoc Spoločenstva, ak zistí na základe štrukturálneho alebo geografického hľadiska personálne alebo infraštrukturálne problémy v uplatňovaní stratégie kontroly v súvislosti s fungovaním vnútorného trhu pre živé zvieratá. V článku 37 ods. 2 rozhodnutia 2009/470/ES sa okrem toho stanovuje, že príslušný členský štát predkladá Komisii národný program doplnený všetkými relevantnými finančnými informáciami, ktorý je určený na zlepšenie jeho kontrolného systému.

               (3)

               Fungovanie vnútorného trhu si vyžaduje harmonizovaný systém kontroly v prípade živých zvierat vrátane tých, ktoré sa vyvážajú do tretích krajín. Je vhodné uľahčiť vykonávanie tejto stratégie stanovením finančného príspevku Únie na vykonávanie tejto stratégie.

               (4)

               V nariadení Komisie (ES) č. 639/2003 z 9. apríla 2003, ktorým sa ustanovujú podrobné pravidlá v súlade s nariadením Rady (ES) č. 1254/1999, pokiaľ ide o požiadavky na poskytovanie vývozných náhrad v súvislosti s pohodou hovädzieho dobytka počas prepravy (4), sa stanovuje, že zvieratá môžu opustiť colné územie Únie na mieste výstupu, kde úradný veterinárny lekár overuje u tých zvierat, pre ktoré bola prijatá vývozná deklarácia, či boli splnené požiadavky stanovené v nariadení Rady (ES) č. 1/2005 z 22. decembra 2004 o ochrane zvierat počas prepravy a s ňou súvisiacich činností a o zmene a doplnení smerníc 64/432/EHS a 93/119/ES a nariadenia (ES) č. 1255/97 (5) od miesta odoslania po miesto výstupu a či sú podmienky pri preprave počas zvyšku cesty v súlade s ustanoveniami nariadenia (ES) č. 1/2005.

               (5)

               V nariadení Rady (ES) č. 1/2005 sa stanovuje, že úradní veterinárni lekári pri príchode zvierat na výstupné miesta skontrolujú, či sú zvieratá prepravované v súlade s týmto nariadením. Ak príslušný orgán skonštatuje, že zvieratá nie sú spôsobilé pokračovať v ceste, zvieratá sa vyložia, napoja, nakŕmia a poskytne sa im odpočinok na kontrolnom mieste.

               (6)

               V nariadení Rady (ES) č. 1255/97 z 25. júna 1997 o kritériách Spoločenstva na kontrolné miesta a ktorým sa mení plán prepravy uvedený v prílohe smernice 91/628/EHS (6), sa stanovujú kritériá platné v celom Spoločenstve, ktoré majú spĺňať kontrolné miesta, aby boli zabezpečené optimálne podmienky pohody zvierat, ktoré cez ne prechádzajú, a takisto určité sprievodné záležitosti týkajúce sa zdravia zvierat.

               (7)

               Bulharsko čelilo personálnym a infraštrukturálnym problémom na mieste výstupu v prístave Burgas pri vykonávaní veterinárnych kontrol živého hovädzieho dobytka vyvážaného cez tento prístav, ktoré sa v rámci Spoločenstva vyžadujú podľa článku 21 nariadenia (ES) č. 1/2005 a článku 2 nariadenia (ES) č. 639/2003. Predovšetkým nie sú k dispozícii zariadenia pre úradných veterinárnych lekárov na inšpekciu živého hovädzieho dobytka ani schválené kontrolné miesto v súlade s nariadením (ES) č. 1255/97 v bezprostrednej blízkosti prístavu, kde sa zvieratá môžu vyložiť, napojiť, nakŕmiť a poskytne sa im odpočinok, ak nie sú spôsobilé pokračovať v ceste alebo nemôžu byť prepravené v rámci dĺžky trvania cesty stanovenej v nariadení (ES) č. 1/2005.

               (8)

               Bulharsko predložilo Komisii 17. septembra 2009 program kontroly a monitorovania podmienok pri preprave živého hovädzieho dobytka vyvážaného z Únie cez prístav Burgas na rok 2010, na ktorý si Bulharsko želá dostať od Únie finančný príspevok.

               (9)

               Komisia posúdila program na rok 2010 predložený Bulharskom z veterinárneho aj finančného hľadiska. Zistilo sa, že tento program spĺňa príslušné veterinárne právne predpisy Únie a najmä kritériá stanovené v článku 21 ods. 3 nariadenia (ES) č. 1/2005 a v prílohe k nariadeniu (ES) č. 1255/97.

               (10)

               Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,

         PRIJALA TOTO ROZHODNUTIE:
   Článok 1
   Národný program predložený Bulharskom 17. septembra 2009 na kontrolu a monitorovanie podmienok pri preprave živého hovädzieho dobytka vyvážaného z Únie cez prístav Burgas na rok 2010 sa týmto schvaľuje na obdobie od 1. januára 2010 do 31. decembra 2010. Toto rozhodnutie predstavuje rozhodnutie o financovaní v zmysle článku 75 nariadenia o rozpočtových pravidlách.
   Článok 2
   Finančný príspevok Únie zodpovedá 80 % projektových a stavebných nákladov vzniknutých Bulharsku pri výstavbe inšpekčných zariadení a kontrolného miesta s kapacitou 120 až 140 kusov hovädzieho dobytka v prístave Burgas.
   Finančný príspevok je najviac 152 000 EUR a bude sa financovať z tejto rozpočtovej položky všeobecného rozpočtu Európskej únie na rok 2010, s výhradou jeho prijatia:

               —

               Rozpočtová položka č. 17 04 02.

         Článok 3
   1.   Výdavky predložené Bulharskom na účely získania finančného príspevku Únie sú vyjadrené v eurách a nezahŕňajú daň z pridanej hodnoty ani iné dane.
   2.   Ak vzniknú Bulharsku výdavky v inej mene ako euro, Bulharsko ich prepočíta na euro na základe posledného výmenného kurzu stanoveného Európskou centrálnou bankou pred prvým dňom mesiaca, v ktorom Bulharsko predloží žiadosť o platbu.
   Článok 4
   1.   Finančný príspevok Únie na národný program uvedený v článku 1 sa udeľuje za predpokladu, že Bulharsko:

               a)

               vykonáva program v súlade s príslušnými ustanoveniami právnych predpisov Únie vrátane pravidiel hospodárskej súťaže a zadávania verejných zákaziek;

               b)

               najneskôr do 31. júla 2010 predloží Komisii predbežné technické a finančné správy v súvislosti s programom uvedeným v článku 1 v súlade s článkom 27 ods. 7 písm. a) rozhodnutia 2009/470/ES;

               c)

               najneskôr do 30. apríla 2011 predloží Komisii v súlade s článkom 27 ods. 7 písm. b) rozhodnutia 2009/470/ES konečnú podrobnú technickú správu spolu s hodnotením dosiahnutých výsledkov a podrobný výkaz výdavkov vzniknutých od 1. januára 2010 do 31. decembra 2010;

               d)

               najneskôr do 30. apríla 2011 predloží Komisii v súlade s článkom 27 ods. 8 rozhodnutia 2009/470/ES žiadosti o platby vzťahujúce sa na výdavky, ktoré vznikli v súvislosti s daným programom predloženým 17. septembra 2009;

               e)

               nepredloží v prípade programu uvedeného v článku 1 žiadne ďalšie žiadosti o iné príspevky Únie na tieto opatrenia a ani predtým takéto žiadosti nepredložilo.

         2.   V prípade oneskorených žiadostí sú uplatniteľné zníženia finančného príspevku uvedené v článku 27 ods. 8 rozhodnutia 2009/470/ES.
   Článok 5
   Toto rozhodnutie sa uplatňuje od 1. januára 2010.
   Článok 6
   Toto rozhodnutie je určené Bulharskej republike.

      V Bruseli 17. decembra 2009

            Za Komisiu

         Androulla VASSILIOU

            členka Komisie

      (1)  Ú. v. EÚ L 155, 18.6.2009, s. 30.

      (2)  Ú. v. ES L 248, 16.9.2002, s. 1.

      (3)  Ú. v. ES L 357, 31.12.2002, s. 1.

      (4)  Ú. v. EÚ L 93, 10.4.2003, s. 10.

      (5)  Ú. v. EÚ L 3, 5.1.2005, s. 1.

      (6)  Ú. v. ES L 174, 2.7.1997, s. 1.


title: 2005/534/ES: Rozhodnutie Európskeho Parlamentu z 12. apríla 2005 o absolutóriu na plnenie všeobecného rozpočtu Európskej únie za rozpočtový rok 2003, Oddiel V – Dvor audítorov

text:
               27.7.2005

               SK

               Úradný vestník Európskej únie

               L 196/46

      ROZHODNUTIE EURÓPSKEHO PARLAMENTU

   z 12. apríla 2005
   o absolutóriu na plnenie všeobecného rozpočtu Európskej únie za rozpočtový rok 2003, Oddiel V – Dvor audítorov
   (2005/534/ES)
   EURÓPSKY PARLAMENT,
   so zreteľom na všeobecný rozpočet Európskej únie na rozpočtový rok 2003 (1),
   so zreteľom na výkaz príjmov a výdavkov a súvahu za rozpočtový rok 2003 (C6-0018/2005),
   so zreteľom na výročnú správu Európskeho dvora audítorov za rozpočtový rok 2003, spolu s odpoveďami kontrolovaných inštitúcií (2),
   so zreteľom na vyhlásenie o vierohodnosti vedenia účtov a o zákonnosti a riadnosti príslušných operácií, ktoré poskytuje Dvor audítorov v súlade s článkom 248 Zmluvy o ES (3),
   so zreteľom na článok 272 odsek 10 a články 275 a 276 Zmluvy o ES,
   so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (4), a najmä na článok 50, článok 86 odsek 4 a články 145, 146 a 147,
   so zreteľom na nariadenie z 21. decembra 1977 o rozpočtových pravidlách, ktoré sa vzťahujú na všeobecný rozpočet Európskych spoločenstiev (5),
   so zreteľom na článok 71 a prílohu V rokovacieho poriadku,
   so zreteľom na správu Výboru pre rozpočtovú kontrolu (A6-0066/2005),

               1.

               udeľuje Dvoru audítorov absolutórium na plnenie rozpočtu na rozpočtový rok 2003;

               2.

               predkladá svoje poznámky v priloženom uznesení;

               3.

               poveruje svojho predsedu, aby postúpil toto rozhodnutie a priložené uznesenie Rade, Komisii, Súdnemu dvoru, Dvoru audítorov, Európskemu hospodárskemu a sociálnemu výboru, Výboru regiónov a Ombudsmanovi a aby zabezpečil ich uverejnenie v Úradnom vestníku Európskej únie (séria L).

         Josep BORRELL FONTELLES

            predseda

         Julian PRIESTLEY

            generálny tajomník

      (1)  Ú. v. EÚ L 54, 28.2.2003, s. 1.

      (2)  Ú. v. EÚ C 293, 30.11.2004, s. 1.

      (3)  Ú. v. EÚ C 294, 30.11.2004, s. 99.

      (4)  Ú. v. ES L 248, 16.9.2002, s. 1.

      (5)  Ú. v. ES L 356, 31.12.1977, s. 1.

         UZNESENIE EURÓPSKEHO PARLAMENTU,
      ktoré obsahuje poznámky k rozhodnutiu o absolutóriu na plnenie všeobecného rozpočtu Európskej únie za rozpočtový rok 2003, Oddiel V – Dvor audítorov
      EURÓPSKY PARLAMENT,
      so zreteľom na všeobecný rozpočet Európskej únie na rozpočtový rok 2003 (1),
      so zreteľom na výkaz príjmov a výdavkov a súvahu za rozpočtový rok 2003 (C6-0018/2005),
      so zreteľom na výročnú správu Európskeho dvora audítorov za rozpočtový rok 2003, spolu s odpoveďami kontrolovaných inštitúcií (2),
      so zreteľom na vyhlásenie o vierohodnosti vedenia účtov a o zákonnosti a riadnosti príslušných operácií, ktoré poskytuje Dvor audítorov v súlade s článkom 248 Zmluvy o ES (3),
      so zreteľom na článok 272 odsek 10 a články 275 a 276 Zmluvy o ES,
      so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (4), a najmä na článok 50, článok 86 odsek 4 a články 145, 146 a 147,
      so zreteľom na nariadenie z 21. decembra 1977 o rozpočtových pravidlách, ktoré sa vzťahujú na všeobecný rozpočet Európskych spoločenstiev (5),
      so zreteľom na článok 71 a prílohu V rokovacieho poriadku,
      so zreteľom na správu Výboru pre rozpočtovú kontrolu (A6-0066/2005),
      Výročná správa Európskeho dvora audítorov

                  1.

                  konštatuje, že Európsky dvor audítorov (EDA) spravoval rozpočet vo výške 77 076 689 EUR, z čoho 96,83 % (74 634 579,94 EUR) bolo viazaných rozpočtových prostriedkov a 89,58 % (69 045 709,53 EUR) sa minulo do 31. decembra 2003;

                  2.

                  víta skutočnosť, že EDA po prvý raz vyhodnotil kontrolné prostredie všetkých inštitúcií jednotlivo a svoje zistenia uverejnil v osobitnej časti;

                  3.

                  berie na vedomie, že EDA vypracoval stanovy detailne opisujúce úlohy, práva a povinnosti finančných účastníkov, a že v decembri 2003 sa prijali minimálne normy kontroly;

                  4.

                  berie na vedomie zistenia vonkajšieho auditu týkajúceho sa EDA, ktorý vykonala firma KPMG: „Podľa nášho názoru … účtovné údaje a účtovné závierky poskytujú v súlade s nariadením o rozpočtových pravidlách, vykonávacími predpismi, všeobecne prijatými zásadami účtovníctva a vnútorným poriadkom EDA pravdivý a spravodlivý obraz o aktívach a finančnej situácii EDA ku dňu 31. decembra 2003 a o hospodárskom výsledku a príjmoch a výdavkoch rozpočtového roku, ktorý sa k tomuto dátumu skončil“;

                  5.

                  žiada o poskytnutie kópie hodnotiacej správy o stavebnej politike EDA, keď bude správa hotová;

            Ďalšie kroky po udelení absolutória za rok 2002

                  6.

                  pripomína, že správa o udelení absolutória za rok 2002 obsahovala aj závery v súvislosti s vyhlásením o vierohodnosti a audítorským systémom; tieto zistenia sa budú sledovať v správe Komisie o udelení absolutória za rok 2003;

                  7.

                  upozorňuje, že vyšetrovanie Európskeho úradu boja proti podvodom (OLAF) voči Eurostatu sa zatiaľ neskončilo; trvá na tom, aby EDA vypracoval harmonogram všeobecného auditu kontrolného a dozorného systému, akonáhle OLAF skončí svoje vyšetrovanie;

                  8.

                  opakuje svoje odporúčania v odsekoch 21 a 22 svojho uznesenia z 21. apríla 2004 (6) o absolutóriu za rok 2002 v tom zmysle, že po rozšírení EDA by každý z jeho 25 členov mal prijať osobitnú zodpovednosť za audit za aspoň jedného generálneho riaditeľstva Komisie, aby sa v skorom štádiu identifikoval výskyt nežiadúcich udalostí ako v prípade Eurostatu, a aby sa im zabránilo;

                  9.

                  víta skutočnosť, že podľa pracovného plánu na rok 2005 EDA zrealizuje audit európskeho systému účtovných súpisov, HND a kvality HND;

                  10.

                  víta skutočnosť, že EDA preskúmal nový štatút pre členov Euirópskeho hospodárskeho a sociálneho výboru; berie na vedomie, že ustanovenia v samotnom štatúte nemajú priame finančné dôsledky; upokojuje ho skutočnosť, že EDA sa bude zaoberať danou otázkou pri vykonávaní auditu za rok 2004;

                  11.

                  berie na vedomie, že Európsky hospodársky a sociálny výbor v októbri 2003 prijal podrobnosti a inventarizačné postupy; preto vyzýva EDAr, aby vykonal audit inventára, keď bude pripravovať výročnú správu za rok 2004;

                  12.

                  víta skutočnosť, že EDA postúpil svoje rozhodnutia zo 16. decembra 2004 o spôsoboch spolupráce (v súvislosti s členmi, zamestnancami a prístupom k informáciám z auditu) s Európskym úradom pre boj proti podvodom; ľutuje, že tieto rozhodnutia boli prijaté dosť neskoro;

                  13.

                  víta opatrenia, ktoré EDA podnikol v súvislosti s používaním služobných vozidiel pre členov, ako stanovuje jeho administratívne rozhodnutie z 15. júna 2004; uznáva, že nové ustanovenia sú transparentné a predstavujú zlepšenie situácie; berie na vedomie, že s cieľom znížiť administratívne bremeno EDA tiež znáša náklady na 15 000 km okrem ciest povolených cestovným príkazom, a že služobné využívanie vozidiel je zaznamenávané v knihe jázd;

                  14.

                  berie na vedomie, že článok 5 vyššie uvedeného rozhodnutia stanovuje: „Ak členovia alebo generálny tajomník používajú svoje služobné vozidlá na cesty iné, ako je uvedené v článku 4 (t.j. cesty vykonávané pri plnení služobných povinností pokrytých cestovným príkazom, alebo v súlade so štandardnou mierou 15 000 km za rok), sú zodpovední za akékoľvek súvisiace náklady (diaľničné poplatky, náklady na pohonné hmoty a akékoľvek dodatočné poplatky za nájom, ktoré vyplývajú z kilometrov nad rámec celkových 45 000 km ročne uvedených v rámcovej zmluve)“; je toho názoru, že súkromné používanie služobného vozidla predstavuje skrytý dodatočný pôžitok, čo Európsky parlament považuje za neprimerané;

            Výročná správa o činnosti povoľujúceho úradníka a výročná správa interného audítora

                  15.

                  potvrdzuje, že EDA zaslal jednostranovú správu (podľa článku 86 ods. 4 nariadenia o rozpočtových pravidlách) Výboru pre rozpočtovú kontrolu; očakáva, že táto správa poskytne jasný obraz o súčasnom kontrolnom prostredí a o zlepšeniach, ktoré by sa mali zaviesť v nasledujúcom roku;

                  16.

                  vyzýva, aby výročná správa povoľujúceho úradníka obsahovala podpísané vyhlásenie o vierohodnosti;

                  17.

                  žiada o poskytnutie kópie výročnej správy interného audítora; uznáva, že EDA to považuje za interný dokument; upozorňuje však, že správa interného audítora zvyčajne umožňuje orgánu udeľujúcemu absolutórium získať jasný obraz o kontrolnom prostredí a zlepšeniach plánovaných na nasledujúci rok; zdôrazňuje, že väčšina ostatných inštitúcií dôveruje Výboru pre rozpočtovú kontrolu, že s týmto dokumentom zaobchádza zodpovedne;

                  18.

                  konštatuje, že EDA zaviedol počítačový systém na podporu auditu, navrhnutý na uľahčenie a zlepšenie plánovania a štandardizácie kontrolného procesu, kontroly kvality vo všetkých fázach tohto procesu, dokumentácie, predkladania výsledkov a vypracovania správ, práce na odľahlých miestach a prípravu informácií manažmentu;

                  19.

                  berie na vedomie, že v roku 2003 sa použilo len 50 % dostupných prostriedkov na výmeny úradníkov a odborníkov, pretože platné finančné ustanovenia sa zmenili; rok 2003 by sa preto mohol považovať za prechodný rok;

                  20.

                  je toho názoru, že by sa mohla prehodnotiť potreba reformy súčasnej štruktúry a fungovania „prezamestnaného“ EDA; pripomína, že v súčasnosti má EDA 736 zamestnancov, z ktorých je 325 profesionálnych audítorov (trieda A a B), pričom 275 (trieda A a B) pracuje v audítorských skupinách a 50 (trieda A) v kabinetoch členov;

                  21.

                  víta, že EDA postúpil Výboru pre rozpočtovú kontrolu správu zo septembra 2003 o svojej politike budov; chce byť informovaný o pokroku dosiahnutom v kontexte postupu udeľovania absolutória za rok 2004;

            Ďalšie poznámky

                  22.

                  blahoželá EDA k sieti vytvorenej s audítorskými inštitúciami členských štátov a kandidátskych krajín (pripravujúcich sa na rozšírenie); žiada EDA, aby v dostatočnom časovom predstihu, vzhľadom na postup udeľovania absolutória, informoval príslušný výbor Európskeho parlamentu o dosiahnutom pokroku:

                              —

                              pri dosiahnutí dohody o lepšom systéme rozdelenia záťaže medzi EDA a vnútroštátnymi kontrolnými inštitúciami, najmä čo sa týka prístupu k vnútroštátnym kontrolným záznamom, a

                              —

                              pri harmonizácii kontrolných prístupov, najmä čo sa týka vnútroštátnych vyhlásení o vierohodnosti a kontrolných systémov s cieľom zvýšiť kompatibilitu,

                              —

                              pri zvyšovaní efektívnosti kontrol prostredníctvom dôkladnej kontroly kvantity a kvality predpokladaných kontrol;

                  23.

                  víta pripravenosť EDA včas poskytnúť písomné odpovede na otázky v súvislosti s udelením absolutória za rok 2003;

                  24.

                  vyzýva EDA, aby predsedovi Výboru pre rozpočtovú kontrolu a spravodajcovi o udelení absolutória Komisii v dostatočnom predstihu – ak treba, dôverne – poskytol kópie výročnej správy; okrem toho by v počiatočnej fáze chcel vedieť, aké správy treba počas roka očakávať vzhľadom na to, aby sa mohli riadne posúdiť;

                  25.

                  žiada EDA, aby vyhodnotil dôsledky nového nariadenia o rozpočtových pravidlách pre svoju administratívu včas vzhľadom na revíziu nariadenia v rokoch 2005/2006;

                  26.

                  vyzýva EDA, aby do svojej výročnej správy zahrnul informácie týkajúce sa jeho schopnosti plniť ciele, jednotkových nákladov, významných oblastí rozvoja a iných relevantných faktorov, pokiaľ ide o výkon inštitúcie; berie na vedomie, že takáto správa o činnosti by bola vynikajúcim spôsobom uverejňovania informácií o modernizácií vyhlásenia o vierohodnosti a iných pokrokoch v audítorskom prístupe EDA.

         (1)  Ú. v. EÚ L 54, 28.2.2003, s. 1.

         (2)  Ú. v. EÚ C 293, 30.11.2004, s. 1.

         (3)  Ú. v. EÚ C 294, 30.11.2004, s. 99.

         (4)  Ú. v. ES L 248, 16.9.2002, s. 1.

         (5)  Ú. v. ES L 356, 31.12.1977, s. 1.

         (6)  Ú. v. EÚ L 330, 4.11.2004, s. 144.


title: 2013/223/EÚ: Rozhodnutie Komisie z  24. apríla 2013 , ktorým sa mení rozhodnutie 2000/745/ES, ktorým sa prijíma záväzok ponúknutý v súvislosti s antidumpingovým a antisubvenčným konaním týkajúcim sa dovozu určitého polyetyléntereftalátu (PET) s pôvodom v Indii, Indonézii, Malajzii, Kórejskej republike, na Taiwane a v Thajsku

text:
               22.5.2013

               SK

               Úradný vestník Európskej únie

               L 135/19

         ROZHODNUTIE KOMISIE
   z 24. apríla 2013,
   ktorým sa mení rozhodnutie 2000/745/ES, ktorým sa prijíma záväzok ponúknutý v súvislosti s antidumpingovým a antisubvenčným konaním týkajúcim sa dovozu určitého polyetyléntereftalátu (PET) s pôvodom v Indii, Indonézii, Malajzii, Kórejskej republike, na Taiwane a v Thajsku
   (2013/223/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (ES) č. 1225/2009 z 30. novembra 2009 o ochrane pred dumpingovými dovozmi z krajín, ktoré nie sú členmi Európskeho spoločenstva (1) (ďalej len „základné antidumpingové nariadenie“), a najmä na jeho články 8 a 9,
   po porade s poradným výborom,
   keďže:
   A.   EXISTUJÚCE OPATRENIA

               (1)

               Rada uložila nariadením (ES) č. 192/2007 (2) konečné antidumpingové clo na dovoz určitého polyetyléntereftalátu s pôvodom v Indii, Indonézii, Malajzii, Kórejskej republike, Thajsku a na Taiwane po preskúmaní pred uplynutím platnosti a čiastočnom predbežnom preskúmaní. Opatrenia boli pôvodne uložené v auguste 2000 (3). V súčasnosti sú tieto opatrenia predmetom ďalšieho preskúmania pred uplynutím platnosti (4).

               (2)

               Komisia prijala rozhodnutím 2000/745/ES (5) (ďalej len „rozhodnutie“) cenový záväzok okrem iného od indonézskej spoločnosti P.T. Polypet Karyapersada (ďalej len „Polypet“). V nadväznosti na konečné zistenia a závery týkajúce sa „nového vývozného“ preskúmania (6) Komisia rozhodnutím 2002/232/ES (7), ktorým sa mení a dopĺňa rozhodnutie 2000/745/ES, prijala záväzok indickej spoločnosti Futura Polyesters Limited (ďalej len „Futura“).

         B.   POVINNOSTI PLYNÚCE ZO ZÁVÄZKU

               (3)

               Jedna zo základných povinností vyplývajúcich zo záväzku je štvrťročné nahlasovanie predaja, ktoré Komisii umožňuje účinne monitorovať záväzok. Monitorovacia povinnosť sa vzťahuje aj na situácie, keď sa počas daného štvrťroka neuskutočnil žiadny predaj (tzv. správa o „nulovom predaji“).

               (4)

               Vyvážajúci výrobcovia musia okrem toho bezodkladne oznámiť Komisii všetky zmeny korporátnej štruktúry spoločnosti, ktoré môžu nastať počas uplatňovania záväzku.

               (5)

               V ustanoveniach záväzku sa uvádza, že nespolupracovanie s Komisiou v súvislosti s týmito otázkami sa považuje za porušenie záväzku. Súdny dvor v nedávnom rozsudku (8) takisto potvrdil, že povinnosti oznamovania sa musia vnímať ako prvoradé povinnosti potrebné na riadne fungovanie záväzku.

         C.   PORUŠENIA ZÁVÄZKU

               (6)

               Spoločnosť Polypet napriek opakovaným upozorneniam neposlala žiadnu správu o predaji za tretí štvrťrok 2012. Navyše v rozpore s ustanoveniami záväzku, ku ktorým sa spoločnosť Polypet zaviazala, neinformovala bezodkladne Komisiu o tom, že jej aktíva boli v auguste 2012 predané inej indonézskej spoločnosti. Komisii nebola doručená žiadna správa za štvrtý štvrťrok 2012.

               (7)

               Spoločnosť Futura napriek opakovaným upozorneniam neposlala žiadne správy o predaji za tretí ani štvrtý štvrťrok 2012.

               (8)

               Uvedené nepodanie správ a oznámení o zmene štruktúry spoločnosti predstavuje trvalú nespoluprácu, a teda porušenie ustanovení daných záväzkov. Odvolanie prijatia oboch záväzkov je tým opodstatnené.

         D.   PÍSOMNÉ PODANIA

               (9)

               Obe spoločnosti dostali príležitosť, aby boli vypočuté a predložili písomné podania. Od spoločností neboli doručené žiadne písomné podania.

         E.   ZMENA ROZHODNUTIA 2000/745/ES

               (10)

               Komisia preto v súlade s článkom 8 ods. 9 základného antidumpingového nariadenia a takisto v súlade s príslušnými ustanoveniami záväzku, na základe ktorých je Komisia oprávnená záväzok odvolať, dospela k záveru, že prijatie záväzkov ponúknutých spoločnosťami Polypet a Futura by sa malo odvolať a rozhodnutie 2000/745/ES, zmenené rozhodnutím 2002/232/ES, by sa malo zmeniť. Na dovoz polyetyléntereftalátu vyrábaného spoločnosťami Polypet a Futura (doplnkový kód TARIC A193 pre spoločnosť Polypet a doplnkový kód TARIC A184 pre spoločnosť Futura) by sa teda mali automaticky uplatňovať konečné antidumpingové clá uložené článkom 1 nariadenia (ES) č. 192/2007,

         PRIJALA TOTO ROZHODNUTIE:
   Článok 1
   Prijatie záväzkov vo vzťahu k spoločnosti P.T.Polypet Karyapersada, Indonézia (doplnkový kód TARIC A193) a k spoločnosti Futura Polyesters Limited, India (doplnkový kód TARIC A184) sa týmto odvoláva.
   Článok 2
   Tabuľka v článku 1 rozhodnutia 2000/745/ES sa nahrádza touto tabuľkou:

                  „Krajina

                  Spoločnosti

                  Doplnkový kód TARIC

                  India

                  Reliance Industries Limited

                  A181

                  India

                  Pearl Engineering Polymers Limited

                  A182

                  India

                  Dhunseri Petrochem & Tea Limited

                  A585“

   Článok 3
   Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.

      V Bruseli 24. apríla 2013

            Za Komisiu

            predseda

         José Manuel BARROSO

      (1)  Ú. v. EÚ L 343, 22.12.2009, s. 51.

      (2)  Ú. v. EÚ L 59, 27.2.2007, s. 1.

      (3)  Ú. v. ES L 199, 5.8.2000, s. 48.

      (4)  Ú. v. EÚ C 55, 24.2.2012, s. 4.

      (5)  Ú. v. ES L 301, 30.11.2000, s. 88.

      (6)  Ú. v. ES L 78, 21.3.2002, s. 4.

      (7)  Ú. v. ES L 78, 21.3.2002, s. 12, Ú. v. EÚ C 116, 15.5.2003, s. 2.

      (8)  Vec C-552/10 P, http://curia.europa.eu/juris/document/document.jsf?text=&docid=130244&pageIndex=0&doclang=en&mode=req&dir=&occ=first&part=1&cid=825501


title: 2012/3/EÚ: Rozhodnutie Európskeho parlamentu a Rady z  13. decembra 2011 o použití nástroja flexibility

text:
               7.1.2012

               SK

               Úradný vestník Európskej únie

               L 4/10

         ROZHODNUTIE EURÓPSKEHO PARLAMENTU A RADY
   z 13. decembra 2011
   o použití nástroja flexibility
   (2012/3/EÚ)
   EURÓPSKY PARLAMENT A RADA EURÓPSKEJ ÚNIE,
   so zreteľom na Medziinštitucionálnu dohodu zo 17. mája 2006 medzi Európskym parlamentom, Radou a Komisiou o rozpočtovej disciplíne a riadnom finančnom hospodárení (1), a najmä na jej bod 27 piaty odsek,
   so zreteľom na návrh Európskej komisie,
   keďže po:
   preskúmaní všetkých možností prerozdelenia rozpočtových prostriedkov v podokruhu 1a a okruhu 4 sa obe zložky rozpočtového orgánu dohodli, že z nástroja flexibility v záujme doplnenia finančných prostriedkov v rozpočte na rok 2012 nad rámec stropu podokruhu 1a navýšia prostriedky o 50 miliónov EUR na financovanie stratégie Európa 2020 a nad rámec stropu okruhu 4 o 150 miliónov EUR na financovanie európskej susedskej politiky,
   PRIJALI TOTO ROZHODNUTIE:
   Článok 1
   V rámci všeobecného rozpočtu Európskej únie na rozpočtový rok 2012 (ďalej len „rozpočet na rok 2012“) sa použije nástroj flexibility s cieľom poskytnúť sumu 50 miliónov EUR vo viazaných rozpočtových prostriedkoch v rámci podokruhu 1a a sumu 150 miliónov EUR vo viazaných rozpočtových prostriedkoch v rámci okruhu 4.
   Táto suma sa použije na doplnenie financovania takto:

               —

               50 miliónov EUR na stratégiu Európa 2020 v rámci podokruhu 1a,

               —

               150 miliónov EUR na európsku susedskú politiku v rámci okruhu 4.

         Článok 2
   Toto rozhodnutie sa uverejní v Úradnom vestníku Európskej únie.

      V Štrasburgu 13. decembra 2011

            Za Európsky parlament

            predseda

         J. BUZEK

            Za Radu

            predseda

         M. SZPUNAR

      (1)  Ú. v. EÚ C 139, 14.6.2006, s. 1.


title: Rozhodnutie Európskeho parlamentu (EÚ, Euratom) 2016/1468 z 28. apríla 2016 o absolutóriu za plnenie rozpočtu Výkonnej agentúry pre inovácie a siete (bývalá Výkonná agentúra pre transeurópsku dopravnú sieť) za rozpočtový rok 2014

text:
               14.9.2016

               SK

               Úradný vestník Európskej únie

               L 246/130

         ROZHODNUTIE EURÓPSKEHO PARLAMENTU (EÚ, EURATOM) 2016/1468
   z 28. apríla 2016
   o absolutóriu za plnenie rozpočtu Výkonnej agentúry pre inovácie a siete (bývalá Výkonná agentúra pre transeurópsku dopravnú sieť) za rozpočtový rok 2014
   EURÓPSKY PARLAMENT,

               —

               so zreteľom na všeobecný rozpočet Európskej únie na rozpočtový rok 2014 (1),

               —

               so zreteľom na konsolidovanú ročnú účtovnú závierku Európskej únie za rozpočtový rok 2014 [COM(2015)377 – C8-0199/2015] (2),

               —

               so zreteľom na konečnú ročnú účtovnú závierku Výkonnej agentúry pre inovácie a siete (bývalá Výkonná agentúra pre transeurópsku dopravnú sieť) za rozpočtový rok 2014 (3),

               —

               so zreteľom na správu Komisie o následných opatreniach k udeleniu absolutória za rozpočtový rok 2013 [COM(2015)505] a na pracovné dokumenty útvarov Komisie k nej pripojené [SWD(2015)194 a SWD(2015)195],

               —

               so zreteľom na výročnú správu Komisie o vnútorných auditoch vykonaných v roku 2014 pre orgán udeľujúci absolutórium [COM(2015)441] a pracovný dokument útvarov Komisie k nej pripojený [SWD(2015)170],

               —

               so zreteľom na správu Dvora audítorov o overení ročnej účtovnej závierky Výkonnej agentúry pre inovácie a siete (bývalá Výkonná agentúra pre transeurópsku dopravnú sieť) za rozpočtový rok 2014 spolu s odpoveďou agentúry (4),

               —

               so zreteľom na vyhlásenie o vierohodnosti (5) vedenia účtov a zákonnosti a riadnosti príslušných operácií, ktoré poskytol Dvor audítorov za rozpočtový rok 2014 v súlade s článkom 287 Zmluvy o fungovaní Európskej únie,

               —

               so zreteľom na odporúčanie Rady z 12. februára 2016 o udelení absolutória výkonným agentúram za plnenie rozpočtu za rozpočtový rok 2014 (05585/2016 – C8-0040/2016),

               —

               so zreteľom na články 317, 318 a 319 Zmluvy o fungovaní Európskej únie,

               —

               so zreteľom na článok 106a Zmluvy o založení Európskeho spoločenstva pre atómovú energiu,

               —

               so zreteľom na nariadenie Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 (6), a najmä na jeho články 62, 164, 165 a 166,

               —

               so zreteľom na nariadenie Rady (ES) č. 58/2003 z 19. decembra 2002, ktoré stanovuje štatút výkonných agentúr, ktorým majú byť zverené niektoré úlohy v rámci riadenia programov Spoločenstva (7), a najmä na jeho článok 14 ods. 3,

               —

               so zreteľom na nariadenie Komisie (ES) č. 1653/2004 z 21. septembra 2004, ktorým sa na základe nariadenia Rady (ES) č. 58/2003 o štatúte výkonných agentúr, poverených určitými úlohami týkajúcimi sa riadenia programov Spoločenstva, stanovuje vzorové finančné nariadenie pre výkonné agentúry (8), a najmä na jeho článok 66 prvý a druhý odsek,

               —

               so zreteľom na vykonávacie rozhodnutie Komisie 2013/801/EÚ z 23. decembra 2013, ktorým sa zriaďuje Výkonná agentúra pre inovácie a siete a zrušuje rozhodnutie 2007/60/ES zmenené rozhodnutím 2008/593/ES (9),

               —

               so zreteľom na článok 93 a prílohu V k rokovaciemu poriadku,

               —

               so zreteľom na správu Výboru pre kontrolu rozpočtu a stanoviská iných príslušných výborov (A8-0140/2016),

               A.

               keďže v zmysle článku 17 ods. 1 Zmluvy o Európskej únii Komisia plní rozpočet a riadi programy a keďže podľa článku 317 Zmluvy o fungovaní Európskej únie Komisia plní rozpočet v spolupráci s členskými štátmi, na vlastnú zodpovednosť, v súlade so zásadami riadneho finančného hospodárenia;

               1.

               udeľuje riaditeľovi Výkonnej agentúry pre inovácie a siete (bývalá Výkonná agentúra pre transeurópsku dopravnú sieť) absolutórium za plnenie rozpočtu výkonnej agentúry za rozpočtový rok 2014;

               2.

               uvádza svoje poznámky v uznesení, ktoré je neoddeliteľnou súčasťou rozhodnutí o absolutóriu za plnenie všeobecného rozpočtu Európskej únie za rozpočtový rok 2014, oddiel III – Komisia a výkonné agentúry, ako aj vo svojom uznesení z 28. apríla 2016 o osobitných správach Dvora audítorov v súvislosti s udelením absolutória Komisii za rozpočtový rok 2014 (10);

               3.

               poveruje svojho predsedu, aby postúpil toto rozhodnutie, rozhodnutie o absolutóriu za plnenie všeobecného rozpočtu Európskej únie za rozpočtový rok 2014, oddiel III – Komisia a uznesenie, ktoré je neoddeliteľnou súčasťou týchto rozhodnutí, riaditeľovi Výkonnej agentúry pre inovácie a siete (bývalá Výkonná agentúra pre transeurópsku dopravnú sieť), Rade, Komisii a Dvoru audítorov a aby zabezpečil ich uverejnenie v Úradnom vestníku Európskej únie (v sérii L).

            Predseda

         Martin SCHULZ

            Generálny tajomník

         Klaus WELLE

      (1)  Ú. v. EÚ L 51, 20.2.2014.

      (2)  Ú. v. EÚ C 377, 13.11.2015, s. 1.

      (3)  Ú. v. EÚ C 367, 5.11.2015, s. 10.

      (4)  Ú. v. EÚ C 409, 9.12.2015, s. 362.

      (5)  Ú. v. EÚ C 377, 13.11.2015, s. 146.

      (6)  Ú. v. EÚ L 298, 26.10.2012, s. 1.

      (7)  Ú. v. ES L 11, 16.1.2003, s. 1.

      (8)  Ú. v. EÚ L 297, 22.9.2004, s. 6.

      (9)  Ú. v. EÚ L 352, 24.12.2013, s. 65.

      (10)  Prijaté texty z uvedeného dňa, P8_TA(2016)0148 (pozri stranu 91 tohto úradného vestníka).


title: Rozhodnutie Rady (EÚ) 2015/333 z  2. marca 2015 , ktorým sa vymenúva taliansky člen Európskeho hospodárskeho a sociálneho výboru

text:
               3.3.2015

               SK

               Úradný vestník Európskej únie

               L 58/74

         ROZHODNUTIE RADY (EÚ) 2015/333
   z 2. marca 2015,
   ktorým sa vymenúva taliansky člen Európskeho hospodárskeho a sociálneho výboru
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 302,
   so zreteľom na návrh talianskej vlády,
   so zreteľom na stanovisko Európskej komisie,
   keďže:

               (1)

               Rada prijala 13. septembra 2010 rozhodnutie 2010/570/EÚ, Euratom, ktorým sa vymenúvajú členovia Európskeho hospodárskeho a sociálneho výboru na obdobie od 21. septembra 2010 do 20. septembra 2015 (1).

               (2)

               V dôsledku úmrtia pána Corrada ROSSITTU sa uvoľnilo miesto člena Európskeho hospodárskeho a sociálneho výboru,

         PRIJALA TOTO ROZHODNUTIE:
   Článok 1
   Pani Flora GOLINI, Vicepresidente nonché Membro della Giunta esecutiva confederale della CIU (Confederazione Italiana di Unione delle professioni), sa vymenúva za členku Európskeho hospodárskeho a sociálneho výboru na zvyšný čas funkčného obdobia, ktoré trvá do 20. septembra 2015.
   Článok 2
   Toto rozhodnutie nadobúda účinnosť dňom jeho prijatia.

      V Bruseli 2. marca 2015

            Za Radu

            predsedníčka

         D. REIZNIECE-OZOLA

      (1)  Ú. v. EÚ L 251, 25.9.2010, s. 8.


title: Rozhodnutie Rady (EÚ) 2015/372 z  8. októbra 2014 o podpise v mene Únie a jej členských štátov a o predbežnom vykonávaní Protokolu, ktorým sa mení Euro-stredozemská dohoda o leteckej doprave medzi Európskou úniou a jej členskými štátmi na jednej strane a vládou Izraelského štátu na strane druhej na účely zohľadnenia pristúpenia Chorvátskej republiky k Európskej únii

text:
               7.3.2015

               SK

               Úradný vestník Európskej únie

               L 64/1

         ROZHODNUTIE RADY (EÚ) 2015/372
   z 8. októbra 2014
   o podpise v mene Únie a jej členských štátov a o predbežnom vykonávaní Protokolu, ktorým sa mení Euro-stredozemská dohoda o leteckej doprave medzi Európskou úniou a jej členskými štátmi na jednej strane a vládou Izraelského štátu na strane druhej na účely zohľadnenia pristúpenia Chorvátskej republiky k Európskej únii
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 100 ods. 2 v spojení s jej článkom 218 ods. 5,
   so zreteľom na akt o pristúpení Chorvátska, a najmä na jeho článok 6 ods. 2 druhý pododsek,
   so zreteľom na návrh Európskej komisie,
   keďže:

               (1)

               Rada poverila 14. septembra 2012 Komisiu začať rokovania v mene Únie, jej členských štátov a Chorvátskej republiky o uzavretí Protokolu, ktorým sa mení Euro-stredozemská dohoda o leteckej doprave medzi Európskou úniou a jej členskými štátmi na jednej strane a vládou Izraelského štátu na strane druhej (1) na účely zohľadnenia pristúpenia Chorvátskej republiky k Európskej únii (ďalej len „protokol“).

               (2)

               Uvedené rokovania sa úspešne skončili 12. decembra 2013.

               (3)

               Protokol by sa mal podpísať v mene Únie a jej členských štátov s výhradou jeho uzavretia k neskoršiemu dátumu.

               (4)

               Protokol by sa mal predbežne vykonávať,

         PRIJALA TOTO ROZHODNUTIE:
   Článok 1
   Týmto sa v mene Únie a jej členských štátov schvaľuje podpis Protokolu, ktorým sa mení Euro-stredozemská dohoda o leteckej doprave medzi Európskou úniou a jej členskými štátmi na jednej strane a vládou Izraelského štátu na strane druhej na účely zohľadnenia pristúpenia Chorvátskej republiky k Európskej únii s výhradou uzavretia uvedeného protokolu.
   Text protokolu je pripojený k tomuto rozhodnutiu.
   Článok 2
   Týmto sa predseda Rady poveruje určiť osobu(-y) splnomocnenú(-é) podpísať protokol v mene Únie a jej členských štátov.
   Článok 3
   Protokol sa predbežne vykonáva v súlade s jeho článkom 3 ods. 2 od jeho podpisu zmluvnými stranami (2) až do nadobudnutia jeho platnosti.
   Článok 4
   Toto rozhodnutie nadobúda účinnosť dňom jeho prijatia.

      V Luxemburgu 8. októbra 2014

            Za Radu

            predseda

         M. LUPI

      (1)  Ú. v. EÚ L 208, 2.8.2013, s. 3.

      (2)  Dátum, od ktorého sa bude protokol predbežne vykonávať, uverejní Generálny sekretariát Rady v Úradnom vestníku Európskej únie.


title: 2004/563/ES, Euratom: Rozhodnutie Komisie zo 7. júla 2004, ktorým sa mení a dopĺňa jej rokovací poriadok

text:
               27.7.2004

               SK

               Úradný vestník Európskej únie

               L 251/9

      ROZHODNUTIE KOMISIE

   zo 7. júla 2004,
   ktorým sa mení a dopĺňa jej rokovací poriadok
   (2004/563/ES, Euratom)
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva, a najmä na jej článok 218 ods. 2,
   so zreteľom na Zmluvu o založení Európskeho spoločenstva pre atómovú energiu, a najmä na jej článok 131,
   so zreteľom na Zmluvu o Európskej únii, a najmä na jej článok 28 ods. 1 a článok 41 ods.1,
   ROZHODLA TAKTO:
   Článok 1
   Ustanovenia Komisie o elektronických a digitálnych dokumentoch, ktoré sú uvedené v prílohe k tomuto rozhodnutiu, sú súčasťou prílohy rokovacieho poriadku Komisie.
   Článok 2
   Toto rozhodnutie nadobúda účinnosť v deň jeho uverejnenia v Úradnom vestníku Európskej únie.

      V Bruseli 7. júla 2004

            Za Komisiu

         Romano PRODI

            predseda

      PRÍLOHA
      Ustanovenia Komisie o elektronických a digitálnych dokumentoch
      Keďže:

                  (1)

                  V dôsledku používania nových informačných a komunikačných technológií v internom a externom styku Komisie pri výmene dokumentov, najmä s orgánmi spoločenstva vrátane orgánov poverených implementáciou určitých politík spoločenstva a s orgánmi jednotlivých štátov, obsahuje dokumentačná databáza Komisie čoraz viac elektronických a digitálnych dokumentov.

                  (2)

                  Podľa Bielej knihy o reforme Komisie (1), ktorej opatrenia 7, 8 a 9 zabezpečujú prechod k „elektronickej Komisii“ a ku „Komisii v sieti“: Stratégia implementácie na obdobie 2001 – 2005 (opatrenia 7, 8 a 9 Bielej knihy o reforme)“ (2), Komisia zintenzívnila v rámci svojho interného chodu a vzťahov medzi jej jednotlivými službami používanie informačných systémov, ktoré umožňuje elektronické riadenie dokumentov a postupov.

                  (3)

                  Rozhodnutím 2002/47/ES, ESUO, Euratom (3), Komisia pripojila k svojmu rokovaciemu poriadku ustanovenia o správe dokumentov s cieľom osobitne zaručiť, že sa bude môcť kedykoľvek zodpovedať zo svojich záväzkov. V komuniké o zjednodušení a modernizácii správy dokumentov (4) si Komisia určila za cieľ vyriešiť situáciu v strednodobom horizonte vybudovaním elektronického archívu dokumentov podľa pravidiel a spoločných postupov uplatniteľných vo všetkých službách.

                  (4)

                  Dokumenty je nutné spravovať v zhode s pravidlami bezpečnosti platnými pre Komisiu najmä v oblasti triedenia dokumentov v súlade s jej rozhodnutím (2001/844/ES, ESUO, Euratom) (5), ochrany informačných systémov v súlade s jej rozhodnutím C(95)1510, ako aj v oblasti ochrany osobných údajov v súlade s nariadením Európskeho parlamentu a Rady (ES) č. 45/2001 (6). V tomto smere musí byť dokumentačná databáza Komisie zostavená tak, aby informačné systémy, siete a zdrojové prostriedky prenosu boli chránené primeranými bezpečnostnými opatreniami.

                  (5)

                  Je dôležité prijať ustanovenia určujúce nielen podmienky platnosti elektronických a digitálnych dokumentov alebo dokumentov zasielaných elektronickou cestou vo vzťahu ku Komisii, ak by tieto podmienky neboli určené inak, ale aj podmienky zachovania dokumentov, ktoré zaručia celistvosť a čitateľnosť týchto dokumentov, ako aj ich sprievodných popisných údajov počas celej požadovanej doby zachovania dokumentu,

            ROZHODLA:
      Článok 1
      Cieľ
      Nasledovné ustanovenia určujú podmienky platnosti elektronických a digitálnych dokumentov vo vzťahu ku Komisii. Ich cieľom je tiež zaručiť autenticitu, celistvosť a čitateľnosť dokumentov a ich sprievodných opisných údajov v priebehu času.
      Článok 2
      Rozsah pôsobnosti
      Tieto ustanovenia sa uplatňujú na elektronické a digitálne dokumenty vypracované alebo prijaté a uložené pre potreby Komisie.
      Na základe dohody sa môžu uplatniť aj na elektronické a digitálne dokumenty v držbe iných subjektov poverených uplatňovaním určitých politík spoločenstva, alebo na dokumenty, ktoré sú predmetom výmeny medzi orgánmi v telematickej sieti, do ktorej patrí aj Komisia.
      Článok 3
      Definície
      Na účely týchto ustanovení sa pod nasledovnými výrazmi rozumie:

                  1.

                  Pod výrazom „dokument“ sa rozumie dokument tak, ako je definovaný v článku 3 písm. a) nariadenia Európskeho parlamentu a Rady (ES) č. 1049/2001 (7) a v článku 1 ustanovení o správe dokumentov, ktoré sú súčasťou prílohy rokovacieho poriadku Komisie, ďalej uvádzaných ako „ustanovenia o správe dokumentov“.

                  2.

                  Pod výrazom „elektronický dokument“ sa rozumie súbor údajov získaných alebo uchovávaných na ľubovoľnom nosiči cez informačný systém alebo podobné zariadenie, ktoré môže čítať alebo prezerať osoba, takýto systém alebo zariadenie, ako aj všetky vytlačené alebo inak uverejnené oznamy a výstupy týchto údajov.

                  3.

                  Pod „digitalizáciou dokumentu“ sa rozumie proces, pri ktorom sa dokument vytlačený na papieri alebo na inom tradičnom nosiči transformuje do elektronickej podoby. Digitalizácia sa týka všetkých typov dokumentov na rôznych nosičoch, na papieri, faxe, v minimalizovanej forme (mikrofiš, mikrofilm), na fotografii, audio- alebo videokazetách a filmoch.

                  4.

                  Pod „životným cyklom dokumentu“ sa rozumie sled období života dokumentu od jeho prijatia alebo formálneho vytvorenia v zmysle článku 4 ustanovení o správe dokumentov až do jeho presunutia do historických archívov Komisie a jeho sprístupneniu verejnosti alebo až do jeho skartovania v zmysle článku 7 spomínaných ustanovení.

                  5.

                  Pod „dokumentačnou databázou Komisie“ sa rozumie súbor dokumentov, súborov a sprievodných opisných údajov vytvorených, zaregistrovaných, zatriedených a uložených Komisiou.

                  6.

                  Pod výrazom „celistvosť“ sa rozumie, že informácie, ktoré dokument obsahuje, a sprievodné opisné údaje, sú úplné (prezentujú sa všetky údaje) a presné (každý údaj je nezmenený).

                  7.

                  Pod výrazom „čitateľnosť v priebehu času“ sa rozumie, že informácie obsiahnuté v dokumentoch a v sprievodných popisných údajoch zostávajú ľahko čitateľné pre každého, kto k nim musí alebo môže mať prístup, počas celého životného cyklu vyššie uvedených dokumentov od ich formálneho vytvorenia alebo prijatia až do ich presunu do historických archívov Komisie a ich sprístupnenia pre verejnosť alebo až do ich povoleného skartovania v závislosti od požadovanej doby zachovania.

                  8.

                  Pod „opisnými údajmi“ sa rozumejú údaje, ktoré opisujú kontext, obsah a štruktúru dokumentov, ako aj správu týchto dokumentov v priebehu času tak, ako sú stanovené v pravidlách implementácie ustanovení o správe dokumentov a budú doplnené o pravidlá implementácie týchto ustanovení.

                  9.

                  Pod „elektronickým podpisom“ sa rozumie elektronický podpis v zmysle článku 2 bodu 1 smernice Európskeho parlamentu a Rady 1999/93/ES (8).

                  10.

                  Pod „zdokonaleným elektronickým podpisom“ sa rozumie elektronický podpis v zmysle článku 2 bodu 2 smernice 1999/93/ES.

            Článok 4
      Platnosť elektronických dokumentov
      1.   V prípade, že uplatniteľné ustanovenie spoločenstva alebo štátu vyžaduje podpísaný originál dokumentu, elektronický dokument vytvorený alebo prijatý Komisiou spĺňa túto požiadavku, ak obsahuje zdokonalený elektronický podpis vytvorený na základe zodpovedajúceho certifikátu a prostredníctvom zabezpečeného zariadenia na tvorbu podpisov alebo elektronický podpis, ktorý disponuje rovnakými zárukami vzhľadom na funkčnosť podpisu.
      2.   V prípade, že uplatniteľné ustanovenie spoločenstva alebo štátu požaduje, aby bol dokument vytvorený v písomnej podobe bez toho, aby bol požadovaný podpísaný originál, elektronický dokument vytvorený alebo prijatý Komisiou, spĺňa túto požiadavku, ak je pôvodca dokumentu náležite identifikovaný a ak je tento dokument vytvorený za takých podmienok, ktoré zaručujú celistvosť jeho obsahu a sprievodných opisných údajov, a zachovaný za podmienok stanovených v článku 7.
      3.   Ustanovenia tohto článku sú uplatniteľné v deň po prijatí pravidiel implementácie uvedených v článku 9.
      Článok 5
      Platnosť elektronických postupov
      1.   V prípade, že postup Komisie vyžaduje podpis oprávnenej osoby alebo súhlas osoby v jednej alebo viacerých etapách tohto postupu, tento postup je možné riadiť prostredníctvom informačných systémov za podmienky, že každá osoba bude presne a jednoznačne identifikovaná a že daný informačný systém bude zaručovať nemeniteľnosť obsahu dokumentu aj počas jednotlivých etáp postupu.
      2.   V prípade, že sa postup týka Komisie a iných subjektov a vyžaduje podpis oprávnenej osoby alebo súhlas osoby v jednej alebo viacerých etapách tohto postupu, tento postup je možné riadiť prostredníctvom informačných systémov za technických podmienok a záruk stanovených dohodou.
      Článok 6
      Elektronický prenos informácií
      1.   Prenos dokumentov Komisie internému alebo externému príjemcovi možno vykonať komunikačným prostriedkom najvhodnejším pre konkrétnu situáciu.
      2.   Prenos dokumentov Komisii môže byť vykonaný akýmkoľvek komunikačným prostriedkom vrátane elektronického – faxom, elektronickou poštou, cez elektronický formulár, webovú lokalitu.
      3.   Odseky 1 a 2 sa neuplatňujú, ak sú požadované osobité prostriedky prenosu alebo osobité formality týkajúce sa prenosu podľa uplatniteľného ustanovenia spoločenstva alebo štátu alebo na základe dohody alebo zmluvy medzi zúčastnenými stranami.
      Článok 7
      Zachovávanie dokumentov
      1.   Zachovávanie elektronických a digitálnych dokumentov Komisie musí byť zabezpečené počas celej požadovanej doby za nasledovných podmienok:

                  a)

                  dokument je uložený v podobe, v ktorej bol vytvorený, odoslaný alebo prijatý, alebo vo forme, ktorá zachováva celistvosť nielen obsahu tohto dokumentu, ale aj sprievodných opisných údajov;

                  b)

                  obsah dokumentu a sprievodné opisné údaje sú čitateľné počas celej doby ich zachovania pre každého, kto je oprávnený na prístup;

                  c)

                  ak ide o dokument odoslaný alebo prijatý elektronicky, informácie, ktoré umožňujú určiť jeho pôvod a príjemcu, ako aj dátum a hodinu odoslania alebo prijatia, tvoria minimálnu súčasť sprievodných údajov, ktoré musia byť zachované;

                  d)

                  ak ide o elektronické postupy riadené prostredníctvom informačných systémov, informácie vzťahujúce sa na jednotlivé formálne etapy postupu musia byť zachované za takých podmienok, ktoré zaručujú identifikáciu týchto etáp, ako aj identifikáciu autorov a pôvodcov jednotlivých zásahov.

            2.   Na účely odseku 1 Komisia zavádza systém elektronického depozitára, ktorý je určený na pokrytie celého životného cyklu elektronických a digitálnych dokumentov.
      Technické podmienky systému elektronického depozitára sú stanovené pravidlami implementácie uvedenými v článku 9.
      Článok 8
      Bezpečnosť
      Riadenie elektronických a digitálnych dokumentov podlieha pravidlám bezpečnosti platným pre Komisiu. Na tento účel sú informačné systémy, siete a zdrojové prostriedky prenosu dokumentačnej databázy Komisie chránené primeranými bezpečnostnými opatreniami, ktoré umožňujú triedenie dokumentov, ochranu informačných systémov a osobných údajov.
      Článok 9
      Pravidlá implementácie
      Pravidlá implementácie týchto ustanovení sú vypracované v spolupráci s generálnymi riaditeľstvami a pridruženými službami a sú prijímané generálnym tajomníkom Komisie so súhlasom generálneho riaditeľa Komisie pre informačné technológie.
      Sú pravidelne aktualizované v závislosti od vývoja informačných a komunikačných technológií a nových povinností, ktoré mohli byť Komisii uložené.
      Článok 10
      Implementácia na oddeleniach služieb
      Všetci generálni riaditelia alebo vedúci oddelení služieb prijímajú opatrenia potrebné na to, aby dokumenty, postupy a elektronické systémy, za ktoré zodpovedajú, spĺňali požiadavky týchto ustanovení a ich pravidiel implementácie.
      Článok 11
      Výkon ustanovení
      Generálny sekretariát Komisie je poverený dohľadom nad výkonom týchto ustanovení v spolupráci s generálnymi riaditeľstvami a pridruženými službami, najmä s generálnym riaditeľstvom Komisie pre informatiku.

         (1)  COM(2000) 200.

         (2)  SEC(2001) 924.

         (3)  Ú. v. ES L 21, 24.1.2002, s. 23.

         (4)  K(2002) 99 konečné znenie.

         (5)  Ú. v. ES L 317, 3.12.2001, s. 1.

         (6)  Ú. v. ES L 8, 12.1.2001, s. 1.

         (7)  Ú. v. ES L 145, 31.5.2001, s. 43.

         (8)  Ú. v. ES L 13, 19.1.2000, s. 12.